Caracteres generales del siglo XVIII - hiru Presentacion - Urrutiko Lanbide Heziketako Institutua\nXVIII. mendeko ezaugarri orokorrakCaracteres generales del siglo XVIII\nXVIII. mendeko ezaugarri orokorrak/\nBiztanleriaren garapena mendearen hasiera eta amaieraren bitartean\nXVIII. mendean Europan hazkuntza eta garapen ekonomikoaren mendea izan zen. Hala ere, aldaketa ekonomikoen ondoren, ez zen sistema politiko absolutistan, ezta Erregimen Zaharreko estamentu-gizartean ere, aldaketarik gertatu.\nHazkunde demografiko eta ekonomikoa\nXVIII. mendean zehar europar biztanleria azkar eta etengabe hazi zen (36. gaia ikusi). Hazkunde honek bi arrazoi ditu:\nGarapen demografikoak hazkunde ekonomikoa bultzatu zuen:\nNekazal iraultza. Ingalaterran hasia, jakintza zientifiko berriengandik onura atera zuen.\nIndustria. 1760. urtetik aurrera makinak erabiltzen zituzten lehenengo lantegiak azaldu ziren Ingalaterran, ekoizpena biderkatu zelarik.\nMerkataritza. Ingalaterrak nazioarteko merkataritza gehiena bereganatu zuen.\nOreka kontinentalaren sistema\nEspainiar Ondorengotza-gerra eta gero (37. gaia ikusi), Utrecht-eko bakeak mende bat iraungo zuen ordena politiko berria ezarri zuen.\nIngalaterrak bere itsas boterea eta koloniala sendotu zuen eta oreka kontinentalaren printzipioa ezartzea lortu zuen. Printzipio honen arabera, ez zen egon behar kontinentean nagusiagoa zuen estaturik eta potentziak elkar orekatu behar ziren.\nEspainiak europar jabego guztiak galdu zituen. Felipe V.ak (1701-1746) frantses tronuaren eskubideei uko egin zien, behin behineko bi koroen batasuna eragotziz.\nNorgehiagoka bikoitza ezarri zen Ingalaterra eta Frantzia, eta Austria eta Prusiaren artean.\nOtomandar Inperioak eta Suediak garrantzia galdu zuten europar potentzien artean.\nPedro I. Handia (1689-1725) eta Katalina II. Handiarekin (1762-1796), Errusia politika europarrean erabat sartu zen.\nPolonia Austria, Errusia eta Prusiaren mesedetan banandua izan zen.\nEuropako gatazkak kolonietara zabaldu ziren.\nXVIII. mendeko europar erregeek, errege ingeles konstituzionalen salbuespenaz, absolutistak izaten jarraitu zuten. Hala ere, gizarte- eta ekonomi eraldaketek eta Ilustrazioaren ideia berriek (42. gaia ikusi), aldaketak sartzera behartu zituzten errege gehienak.\nBeren agintea indartu zuten Elizaren aurrean.\nBotere militarra indartu zuten.\nGarapen ekonomikoa bultzatu zuten.\nKultura eta hezkuntza sustatu zuten.\nAlabaina, ez zuten beren boterea gutxiagotu ezta nobleziaren pribilegioak desagerrarazi nahi izan, burgesiaren haserrea eragin zuena.\nDespota ilustratuen artean Prusiako Federiko II.a (41. gaia ikusi), Espainiako Karlos III.a (38. gaia ikusi), Portugaleko Jose I.a, Austriako Maria Teresa eta Jose II.a (41. gaia ikusi), Frantziako Luis XV.a (40. gaia ikusi) eta Errusiako Katalina II.a (41. gaia ikusi) dira aipagarrienak.\nErregimen Zaharreko gizartea\nErregimen Zaharra Erdi Arotik etorritako gizarte-eredua zen, bertan biztanleria hiru estamentutan zatitua zegoelarik, tradiziozko legebiltzarretan ordezkariak izanik: noblezia, kleroa eta hirugarren estatua, hiriko burgesiak, artisauek eta baserritarrek osatutakoa.\nXVIII. mendean zehar lege- eta politika-pribilegioek bereiztutako estamentu-gizarteak, eta Ilustrazioaren ideia berriek eta aldaketa ekonomikoek bultzaturiko gizarte burges eta kapitalista berriak, topo egin zuten.\nIntelektual ilustratuek eta burgesek despotismo ilustratuarekiko zuten haserrea izan zen mendearen amaierako iraultzen arrazoietariko bat.\n1713 Utrechteko ituna. Real Academia de la Lengua sortzen da Espainian.\n1715 Luis XV.aren erregealdiaren hasiera Frantzian.\n1733 Ondorengotza-Gerra hasten da Polonian.\n1740 Ondorengotza-Gerra Austrian. Federiko II.aren erregealdia hasten da Prusian.\n1746 Felipe V.a hiltzen da Espainian eta Fernando VI.ak ordezkatzen du.\n1750 Jose I.aren erregealdia hasten da Portugalen.\n1756 Zazpi Urteetako gerra hasten da.\n1759 Karlos III.aren erregealdia hasten da Espainian.\n1762 Jean-Jacques Rousseauk Gizarte-kontratua argitaratzen du. Katalina Handiaren erregealdia hasten da Errusian.\n1765 Jose II.aren erregealdia hasten da Austrian.\n1772 Poloniako lehen banaketa.\n1787 Estatu Batuetako Konstituzioa izenpetzen da.\n1789 Frantziar iraultza.


Akordioa berretsita, ez da egingo 'Osasuna auziko' epaiketa | Kirola | Berria\nAkordioa berretsita, ez da egingo 'Osasuna auziko' epaiketa\nOsasunak 1,4 milioi euroko isuna ordaindu beharko du, eta hamar akusatuetako bakar bat ere ez da joango espetxera\nLuis Sabalza Osasunako presidentea eta hamar akusatuak, gaur, epaitegian. Jesus Diges / Efe Tamaina handiagoan ikusi\nInork ez du atzera egin. Osasunak, klubeko hamar agintari eta langile ohik eta Fiskaltzak eutsi egin diote gaur elkarren artean adostutakoari. Horren ondorioz, ez da egingo gaur Nafarroako Auzitegian hastekoa zen haien aurkako epaiketa. Osasunak Nafarroako Ogasunari 2010ean, 2011n, 2012an eta 2013an egindako iruzur fiskala epaituko zuen. Guztira, klubak 5,4 milioi euro utzi zituen ordaindu gabe.\nOsasunak eta Fiskaltzak eginiko tratuaren arabera, klubak 1,4 milioi euroko isuna ordainduko du, eta onartu egin du 45 hilabetean ez jasotzea ez diru laguntzarik, ezta pizgarri fiskalik ere. Zigor txikia da, 11 eta 22 milioi euro arteko isuna jasotzeko arriskua baitzuen. Fiskaltzak kontuan hartu du klubak delitua aitortu duela, kolaboratu egin duela, mina arintzeko nahia erakutsi duela eta berriz halakoak ez gertatzeko neurriak hartu dituela. Aurretik, gainera, Osasunak 6,8 milioi euro ordaindu zizkion Nafarroako Ogasunari, zorraren atzerapenagatik eta interesengatik.


Jarduera fisikoa, gehiegizko pisu eta obesitatearen kontra | Osasuna | GAIAK\n2022 MAI. 22 - 00:00h\nUnai Jorge Fernandez - Salto Training\nAurreko asteetan ikusi dugunez, gehiegizko pisua eta obesitatea ez da txantxetan hartzeko gaia. Izan ere, bizi itxaropenean eta bizi kalitatean eragina du, farmakoen kontsumoa areagotzen du, norbanakoak osasun zerbitzuak sarriago erabili behar izatea dakar….\nEgoera honi irtenbide bat emateko, lehen urratsa, gizartea arazo honetaz jabetzea da, informazio zuzena eskainiz; medikuei, nutrizionistei eta entrenatzaileei hitza emanez. Jarduera fisikoari eta entrenamenduari erreparatuz, gantza galtzea helburu izanik, ondorengo lerroetan zenbait gako emango dizkizuegu. Lehenik eta behin, gantza galdu ahal izateko, defizit kalorikoa izan beharko dugu; hau da, egunean zehar kontsumitutako kaloriak gastatutako kaloriak baino urriagoak izan behar dira, horretarako, elikadura eta jarduera fisikoa zainduz.\nBestalde, ekintza sinpleenetan arreta jarri beharko genuke. Adibidez, autoa utzi eta bizikletaz edo oinez mugitu beharko ginateke; igogailua erabili ordez, eskailerak aukeratu… aparteko gastu kalorikoak etengabe sortuz. Gaur egungo erlojuek egunean zehar ematen ditugun pausoen estimazioa neurtzen dute eta, horren ildora, ospetsu egin den eguneko 10.000 pausotik gorako legea errespetatuko bagenu, bizimodu aktiboa izango genuke. Argi dago, hau guztia, ez dela gehiegizko pisu eta obesitatearen konponbidea, baina horiek ekiditeko lagungarriak izango direla esan beharra dago.\nGaurko azken saila entrenamenduaren munduari buruzko da. OME Osasunaren Mundu Erakundearen esanetan, 18-64 urte bitarteko pertsonek ondoren gomendioei kasu egin beharko lieke:\nEntrenamendu aerobikoa: astean gutxienez 150 minutuz, neurrizko intentsitatean, edo 75 minutuz, intentsitate bizian. Osasun onura handiagoak lortzeko, 300 minutu neurrizko intentsitatean edo 150 minutu intentsitate bizian. Bi intentsitateak konbinatzea ere aproposa da. Entrenamendu aerobiko bakoitza gutxienez 10 minutukoa izan behar da.\nIndar entrenamendua: astean bi aldiz edo gehiagotan gihar talde nagusien indar ariketak egitea gomendatzen da.


ESKABIDE-ORRIA XIV. KALITATE ETA BIKAINTASUNAREN EUROPAR ASTEA\nXVII. KALITATE ETA BIKAINTASUNAREN EUROPAR ASTEA 2011ko urriaren 26tik - azaroaren 11ra\nUrrian eta azaroan Europar Batasun osoan Kalitatearen Europar Astea ospatzen da urtero, kalitatearen hedapen eta sustapen ekitaldiak batzen dituen topagunea izanik Europa osoan zehar.\nZentzu honetan, EUSKALITek, urtero lez, gertaera hau koordinatzen du Euskadin. Joan den urtean 2.800 pertsona bertaratu ziren 54 ekitaldi antolatu ziren, 65 antolatzaileren esku. Aurten, Kalitate eta Bikaintasunaren Astearen XVII. edizioa gure erkidegoan urriaren 26 eta azaroaren 11 bitartean ospatuko da. Astearen edizio honetarako aukeraturiko leloa honako hau da: "Kudeaketa aurreratu baterantz". Goiburu honek, erakundeen lehiakortasuna bultzatuko duen ingurua lortzeko, esperientziak trukatzeak eta tokian tokiko eredugarritasunak duten garrantzia azpimarratu nahi du.\nKudeaketa aurreratu baterako bidean aurrera egin nahi baduzu, zure elkartea eraginkorrago bihurtu eta horrela gizarte hobea lortzen lagundu nahi baduzu, zoaz urriaren 26tik azaroaren 11ra burutuko diren jardunaldietakoren batera. Ziur gaude antolatuko diren ekitaldi guztien eta bertan islaturik egongo diren sektoreen artean, zuretzat interesgarri izango den bat baino gehiago aurkituko duzula. XVII.eko Kalitate eta Bikaintasunaren Asteko Egutegi osoa


Faseak eta sailkatzea — Xilaba 2021\nHiru sailkapen fasetan banatuko da XILABA Xapelketa: kanporaketak, final erdiak eta finala.\nLau(4) kanporaketa saio eginen dira.\nZozketa bat eginen da kanporaketetan parte hartuko duten hogeita lau (24) bertsulariekin, bakoitzak zein kanporaketan kantatuko duen finkatzeko. Gisa horretan taldeak osatuta geldituko dira. Bertsulariren batek zozketa egunean egoterik ez badu, zozketa eginen den mementoan antolakuntza batzordeko kide batek ordezkatuko du. Orotara hemezortzi (18) bertsulari sailkatuko da ondoko fasera. Saio bakoitzeko lehen sailkatua zuzenean ondoko fasean sartuko da, besteak puntuaketa gorenaren arabera.\nLehen kanporaketa saioa, Irailaren 18an Makeako "Herriko gelan" izanen da. Bigarrena, Irailaren 25ean Muskildiko "Posonpesenea" gelan. Hirugarrena, Urriaren 2an Hiriburuko "La Perle" gelan. Laugarren eta azkena, Urriaren 9an Gabadiko "Herriko gelan".\nFinal erdietako saioak\nHiru (3) final erdietako saio eginen dira.\nFinal erdietan kanporaketetan sailkatuko diren hemezortzi (18) bertsulari arituko dira. Orotara sei (6) bertsulari sailkatuko da finalerako. Final erdietako saio bakoitzeko lehen sailkatua zuzenean finalean sartuko da, besteak puntuaketa gorenaren arabera.\nFinal erdietako saioak Urriaren 16an Mauleko "Maule Baitha" gelan, Urriaren 23an Bardozeko "Ezker paretan" eta Urriaren 30ean Izpurako "Herriko gelan" iraganen dira.\nFinal aitzineko fasetik sailkatuko diren sei (6) bertsulariekin jokatuko da finala. Sei (6) bertsulariekin emanen zaio hasiera jardunari. Puntu gehien metatu duten bi bertsulariek buruz burukoa jokatu ondoren, final osoko baturak erabakiko du nor den xapelduna. Donibane Lohizuneko "Jai Alai" ezker paretean, azaroaren 13an iraganen da.\nCovid-19ak eragindako egoeran, bertsulari bakoitzak kontuan hartu beharko du, dagokion fasea bukatu arte ez duela ondoko faserako sailkapen ziurrik eskuratuko. Izan ere, XILABA erdibidean bertan behera geldituko balitz, baliteke fase osoa berriz ere jokatu behar izatea.


Osteguna, abuztuak 6\nKabareta euskaraz: 'Simplicissimus', Tartean teatroa\nSimplicissimus umorezko kabareta da, umorearen mugak aztertzen dituena. Omenaldi bat da haien lana askatasun osoaz egin nahi izateagatik jazarpena sufritu eta sufritzen duten komikoei. Simplicissimus kabaret musikala da, zuzenean antzeztu, kantatu eta jotzen duten musikari-aktoreekin. Simplicissimus XXI. mendeko kabareta da, erroak sakonki erroturik dituelarik XX. mendeko europako gerrarteko garaian. Lan honen muina gerrarteko hiru alemaniar komikoen bizitza ikaragarri eta ederra dira: Fritz Grunbaum, Kurt Gerron eta Werner Fink. Hiru komiko hauen historia nazien terrore eta konzentrazio esparruekin estuki loturik dago. Baina ez dute naziei buruzko istorio bat kontatu nahi, ez eta konzentrazio esparruei, ez eta juduen arazoari buruzkoa. Umorezko kabareta, musikala, XXI. mendeko kabareta, Tartean teatroa konpainiaren eskutik.\nKabareta euskaraz: 'Simplicissimus', Tartean teatroa Principal antzokia\nSimplicissimus umorezko kabareta da, umorearen mugak aztertzen dituena. Omenaldi bat da haien lana askatasun osoaz egin nahi izateagatik jazarpena sufritu eta sufritzen duten komikoei. Simplicissimus kabaret musikala da, zuzenean antzeztu, kantatu eta jotzen duten musikari-aktoreekin. Simplicissimus XXI. mendeko kabareta da, erroak sakonki erroturik dituelarik XX. mendeko europako gerrarteko garaian.\nLan honen muina gerrarteko hiru alemaniar komikoen bizitza ikaragarri eta ederra dira: Fritz Grunbaum, Kurt Gerron eta Werner Fink. Hiru komiko hauen historia nazien terrore eta konzentrazio esparruekin estuki loturik dago. Baina ez dute naziei buruzko istorio bat kontatu nahi, ez eta konzentrazio esparruei, ez eta juduen arazoari buruzkoa.\nUmorezko kabareta, musikala, XXI. mendeko kabareta, Tartean teatroa konpainiaren eskutik.


Gabriel Aresti, adiskide ta idazle ospatsuari\nZeruko Argia, 216 zk., 1967-04-16\nAdixkidea, berandu xamar natorkizu zure eskutitz agiriari erantzuna ematen. «Surmenage» dalako orrekin oporretan izan nauzu zenbait astetan. Aldi ortan gauza bat ikasi det, izpirituaren miñetarako lana baiño alperraldia txarragoa dala, alegia. Ez pentsa, ez sendi, ez oroi... nola gerta diteke ori, bizi baldin bagera?\nDana dala zure gutunak lozorrotik atera nau.\n«C» izkiari buruz diozuna bidezkoa irudi zait. Idatzi-joera berria ekartia izango dala diozu, euskerarentzat. Ala izan dedilla! Zure esan onek pixka bat baketu nau. Orixe esaten nuen neronek, ain zuzen ere, nere lengo eskutitzan: «gizon orrek onela jokatzen dan ezkero, bere arrazoiak izango ditu ortarako».\nGañera, zuk, zure liburuetan, nai dezun moduaz izkiriatzeko ezkua dezu, jakiña.\nIdazleari «margen de confianza» andi bat eman bear zaio, nere ustez, eta ez juzgatu bere obra ezagutu baiño len. Gero, berari lepo egin bear bazaio, lepo egiten zaio ta kitto.\nArrazoia dezu. H ta K ta C, ta kixkilkeri guzti oiek ez dute merezi gure denbora galtzea.\nBaiñan, beste gai bat ba daukat ori baiño garrantzidunagoa, zurekin mintzatzekoa.\nAdixkide jator ori: gizonetan argi ta garbi jardun bear da beti. Zure azkeneko idazkia «Bilbaoko erdal herritik» izenekoa, Egiguren gazteari jarria, etzait gustatu. Nere ustez, sofisma batzuek sartu dituzu, sail ortan bertan. (Barkatu, adixkidea, obe bearrez nabilkizu). Enaiz sartuko idazki onen buru-buztan guztietan, jakiña. Gauza bat besterik ez dizut aitatuko nere desakortea jakin arazteko.\nZure erderazko sonetoa ederra baiño ederragoa iduri zait. Bere ritmoa, bere soiñua, oso pollita da, benetan. Ez, berria, bere argumentoa. Zuk au diozu zure sonetan:\nLa voz no dice nada, sólo chilla.\nEs el pueblo de Uribe empobrecido;\nacá y allá nacido.\nMás allá de portales ve la villa.\nEsto ya no es Vasconia; ya es Castilla.\nEz gizona, ez. Erri bat txiratua, lotua, zarpailla, astotua gorria dalako, Castilla izango da? Nundik atera dezu Castilla'ren iduri ori? Barkatu, baiñan zure silojismoa ezin onartu det. Castilla'ren aldetik nik protestatu bear det agerpen orren kontra.\nNik, erdi gaztelar naizen aldetik —nere aita zana alde ontara Burgos-etik etorri zan, ogei urte zituela, 1874 urtean ezin permititu dizut orrela mintzatzen.\nBegira, Gabriel adixkidea, zuk soberaz dakizun bezela, zu bizi zeran erria ezta Castilla, iñolaz ere, euskal kapitalismoak Euskalerri biotzean sortutako mostruo bat baizik.\nNahaste-borraste izugarri bat, arimarik gabeko gorputz bat da, zuk diozun erria.\nAn-emendik etorri diran jendeak bere lurra laja dute, betirako utzi, eta beste lurra baten billa etorri dira. Biarko egunean, beren seme-alabak euskaldunak sentituko dira, zortzi izenak euskaldunak dituzten askok baiño geiago. Eta guk, Euskalerri ontan orain bizi geranok, zer eskeintzen diegu, zer eskeiñi ahal diegu? Nai ta naiez lur berri bat, txoko berri bat, berotasun berri bat.\nNundik atera dezu, Aresti adixkidea, iñork jende orri euskera bertzaz eta indarrez erakutsi nai dionik? Orrelako gauza pentsatu ere, zeñek egin du?\nNik au esaten dizut. Kanpotar oien seme-alabak eunaka etorriko dira, eunaka, euskera ikastera, naiko euskal eskolak izango diran egunean.\nGizonak, gizon guztiak, lur baten amorea bear dute, zugaitzak ta plantak bezela. Lurrik gabe ezta egiazko bizirik. Biarko edo etziko egunean, jende orren seme-alabak, ojuka eskatuko dute euskal kutsua.\nBaldin jatorrizko euskaldunak ortaz ezpazitzaien mintzatzen, arriak ta odeiak mintzatuko zaizkie. Eta euskaltasun berri bat sortuko da bere biotzetan.\nNere ustez, Egiguren gaztea ain okerra etzebillen.\nLuzeatu naiz, gutun au bukatu bear det.\nAgur, adixkidea. Ni gizon paketsua naiz, etzait gustatzen burrukaz ibiltzea. Esan dizudana ez txarretsi, faborez.\nAgur. Beste bat arte.


Euskarazko Wikipediako 70.000 artikulu baino gehiago bisitatzen dira egunean\nUnibertsitateetako ikasleek 317 artikulu berri gehitu eta 716 hobetu dituzte. Euskarazko Wikipediak 294.000 artikulu ditu gaur egun.\nEstibaliz Alkorta, Jon Zarate, Bingen Zupiria, Galder Gonzalez eta Edurne Agirre\nEusko Jaurlaritzak eta Euskal Wikilarien Kultura Elkarteak iaz sinatu zuten akordioari esker, Euskal Autonomia Erkidegoko unibertsitateetako 829 ikaslek 317 artikulu berri gehitu dituzte azken ikasturtean Euskarazko Wikipediara, eta, halaber, beste 716 artikulu hobetu dituzte. Ikasle horien % 94 EHUkoak izan dira.\nBingen Zupiria Eusko Jaurlaritzako Kultura eta Hizkuntza Politikako sailburuak prozesu honen berri eman du gaur goizean, Euskal Herriko Unibertsitatearen Donostiako campusean eskainitako prentsaurreko batean.\n“Munduan gehien irakurtzen den entziklopedia da Wikipedia, eta hedapen harrigarria dauka euskal gizartean. Egunero-egunero euskarazko 70.000 artikulu irekitzen dira euskaldunon tablet, mugikor edota ordenagailuetan. Hori dela eta, funtsezkoa da eduki anitza izatea, kalitatezkoa eta zehatza”, adierazi du Zupiriak.\nEgin edo hobetu diren 1.033 artikulu horien bitartez (317 egin eta 716 hobetu) milioi bat hitz baino gehiago gehitu dira Euskarazko Wikipediara. Artikulu horiek 256.000 ikustaldi izan dituzte sei hilabetetan, eta 330 irudi berri ere gehitu zaizkie, Eusko Jaurlaritzak ohar batean azaldu duenez.\n2018-2019 ikasturtean zehar sustatu den beste proiektu nagusietako bat Txikipedia ekimen aitzindaria izan da, Euskarazko Wikipediaren baitako bertsio bat 8-13 urteko umeentzat.\nGaur, entziklopedia honek umeentzat moldaturiko 1.070 artikulu ditu, eta 13.300 bisita izan ditu sortu zenetik. Gainera, euskara aitzindaria izan da proiektu hori garatzen.\nEuskal Wikilarien Kultura Elkarteak bestelako elkarlanak ere sustatu ditu 2017-2018 ikasturtean zehar, Elhuyar Fundazioarekin Zientzia eta Teknologia Hiztegiko deskribapen eta definizioak igotzeko; Susa argitaletxearekin, euskal literaturari lotuta egon behar diren funtsezko artikuluak zehazteko eta Armiarmako datu baseak eta Wikidata koordinatzeko; eta Berria egunkariarekin, 16.000 infografia Wikimedia Commonsera igotzeko.\n2018-2019 ikasturteari begira, ahotsak.eus webguneko edukia Wikipediara igotzeko asmoa dago: 300 udalerri baino gehiagotan grabatutako euskararen laginak daude jasota bertan.\nEuskarazko Wikipedia, gaur\nEuskarazko Wikipediak 294.000 artikulu ditu gaur egun, eta 25.895.000 artikulu irakurtzen dira urtero (egunero euskarazko 70.000 artikulu irekitzen dira).


Lanak, langile klasea eta klase borrokak\nAzken mendeetan askapen mugimendu nazionalen, feminismoen, arrazismoaren kontrako borrokaren zein mugimendu dekolonialen kritikak zein aldaketa sozial, politiko eta antropologikoek, klasea eta klase borroka ulertzeko era problematizatu, eraldatu eta erradikalizatu dute. Zer dira klaseak gaur? Nola ulertu lanak XXI. mendean? Nola ulertu klase borroka?\nArgazkia. Wikipedia Commons. Le quarto stato. 1901eko Giuseppe Pellizza da Volpedo italiar margolariaren margolan bat da. Jatorriz langileak lantokira doaz eta proletariatua gaitzat hartzen du.\nEredu fordista eta ongizate estatua\nIraultza industrialaz geroztik (XVIII. mende bukaera), langile klasea edo proletalgoa soldata baten ordez produkzio lanean eskulana burutzen duen klase sozial gisa ezaugarritu da. Marxismoaren tradizio klasikoan, langile klasea ekoizpen bitartekoen jabea ez den langilea da, industriako lanari loturikoa. Working-class terminoa Karl Marx eta Friedrich Engelsen lehenengo idatzi sozioekonomikoetan hasi zen garrantzia hartzen.\nBaina XX. mende erdialdetik aurrera, gizartearen eta zapalkuntzen konplexutasuna dela eta, eztabaida iturri izan da, non ikuskera ekonomikoak (ekonomizistak askotan), sozialak, antropologikoak eta politikoak nahasi egin diren eztabaidan. Dena den, ez dago esan beharrik, azken mendeetan askapen mugimendu nazionalen, feminismoen, arrazismoaren kontrako borrokaren zein mugimendu dekolonialen kritikak zein aldaketa sozial, politiko eta antropologikoek, klasea eta klase borroka ulertzeko era problematizatu, eraldatu eta erradikalizatu dutela. Zer dira klaseak gaur? Nola ulertu lanak XXI. mendean? Nola ulertu klase borroka? Ez goaz hemen aurreko galderei erantzunak ematera, are gutxiago langile klasearen, lanaren eta klase borrokaren gaineko irakurketa historiko borobilik ematera. Aitzitik, langile klasearen bilakaeraren, eta, hortaz, klase borrokaren ezaugarritzearen ibilbide historiko laburra egingo dugu.\n«Langile klase izaera eta identitatea ekoizpen eredu bati lotua zegoen, kate lan eta ordutegi finkoen eredu ekonomiko eta sozial bati, eta, hortaz, klase borroka klasikoak definitzen zuen gatazka soziala.»\nAtzerago joan gaitezkeen arren, fordismoaren sorreratik hasiko gara. Paradigma fordistan, gizakia bere funtzio produktiboak definitua zen, Modern Times filmean Charles Chaplinek satirizatu bezala. Izan ere, Bigarren Mundu Gerra ostean, ongizate estatu keynestarra indartu zen, eta paradigma fordista hegemoniko bilakatu, lantegiko balio eta metodoak giza erlazio orotara zabalduz: produkzioaren arau eta beharrei lotutako gizakia hauspotu zen. XIX. mende bukaerako kapitalismoan fabrika langile industrialen kolektiboak izango ziren subjektu, eta alderdi sozialistak eta sindikatuak arrakasta nabarmena izan zuten horiek artikulatzen.\nLangile klase izaera eta identitatea ekoizpen eredu bati lotua zegoen, kate lan eta ordutegi finkoen eredu ekonomiko eta sozial bati, eta, hortaz, klase borroka klasikoak definitzen zuen gatazka soziala. Beste hitzetan, auzi soziala langile auzia zen. Horrela, XX. mendean zehar kapitalismoari aurre egingo zion proiektu politiko nagusiak, sozialismoak, langilea izan zuen ardatz eta subjektu nagusi.\nArgazkia. Unsplash / Félix Prado\nXx. mendean, batez ere bigarren mundu gerraz geroztik mundu mailako aldaketa esanguratsuak gertatu ziren, ekonomikoak, sozialak eta politikoak. Margaret Thatcherrek shock doktrina aplikatu zuen (meatzeko grebalarien porrota akuilaturik), eta Hayek eta Friedmanek diseinatutako merkatu librearen doktrina ezarri eta hedatu zen. 1973ko petrolioaren krisiaz, ekonomia mendebaldarra eredu neoliberal eta arautu gabeko batera biratzen hasi zen, merkatu autoerregulatuaren ideologia hobetsiz, «totalitarismo sobietarrari» aurre egiteko aitzakiaz. Enpresa transnazionalak, globalizazio ekonomikoa (prekarizazioaren globalizazioa eta fordismoaren deslokalizazioa), konpetentzia eta etekin ekonomikoa ziren oinarri berriak.\nFordismoaren krisiak, Hego Euskal Herrian, lan erreformarekin eta errekonbertsio industrialarekin, aldaketa handiak ekarri zituen. Fordismoaren krisiaren ondoren lan baldintzen flexibilizazioa etorri zen. Baina hori baino gehiago, mutazio antropologiko eta sozial oso bat gertatu zen. Industria handietatik eta zentralizatuetatik, enpresa sare deslokalizatuetarako bidea egin zuen neoliberalismoak. Gizaki produktiboa gero eta atomizatuagoa zegoen, gero eta lan indibidualagoetan murgildua, norbere buruaren jabe eta esplotatzaile izatera bidean. Prozesu luze baten ondorio izan zen hori. Gurean, 1984an aldi baterako kontratuei bide eman zitzaien bezala, 1994an aldi baterako lanerako enpresak erregulatu ziren, lanaren prekarizazioa areagotuz.\n«Fordismoaren krisiak, Hego Euskal Herrian, lan erreformarekin eta errekonbertsio industrialarekin, aldaketa handiak ekarri zituen.»\nFinean, eta asko laburtuz, lanak identitatea ematen zuen garai oso bat desagertzen zihoan. Gure aitona-amonen belaunaldiak soldata familiarra baldin bazuen —enplegua gizonak eta lan erreproduktiboa emakumearen esku egonik—, gure gurasoen garaiak bi soldata izango zituen, emakumeak lanmunduratuz eta lan erreproduktiboaren auzia azaleratuz; enpleguratzeaz gain etxeko lanak bere gain geratzen baitziren. Eta azkenik, belaunaldi berriak, soldata eta bizitza prekarioen belaunaldi bezala ezagutzen ditugu.\nLangile subjektuaren aldaketa\nLantegiko subjektu maskulinoa bere indarra galtzen joan zen, lan ordaindua feminizatzeaz batera; lan ez ordainduak emakumeen esku jarraitzen zuelarik. Eskubide sozialen galera eta langile klasearen atomizazioa etorri zen berehala. Tartean, 60-70 hamarkadan, eraldaketa subjektuaren irekiera erradikala ematen ari zen: emakumeak, beltzak, gutxiengo etnikoak, LGTBI, kontrakultura, nazio askapen mugimenduak, ikasleak… Klase borrokaren irakurketa ekonomizista albo batera utzi, eta bazterreko kolektiboek berformulatu egin zuten, klase borrokaren irakurketa are erradikalagoak eginez.\nHorrek, noski, marxismoaren, nazio askapen mugimenduen eta feminismoaren arteko tentsio eta eztabaidak ekarri zituen. Marxismo klasikotik errekurrenteak izan dira gero, feminismoaren edo askapen mugimenduen eskaerak burges txikiak zirela eta borroka zentraletik (iraultza sozialista) urruntzen zutelakoa. Horren oinarrian bazen beste kritika bat, gaur errepikatzen dena: feminismoak borrokaren aspektu kulturala baino ez duela kontuan hartzen, birbanaketa ekonomikoa ahaztuz eta klase subjektua bananduz.\nBorroka «kulturalak» eta «materialak»\nAurreko kritikaren oinarrian borroka materialen eta kulturalen arteko bereizketa dogmatikoa dago. Materiala eta kulturala gauza bakarra dira, ordea. Izan ere, ideien materialtasuna azpimarratzen denean, ideia hutsen eta errealitate edo praktika gordinaren arteko etena apurtzen dela esan nahi da, alegia, praktika sozial eta kultural orok bi mailak zeharkatzen dituela. Edo bestela esateko: dominazio sistema (patriarkal, nazional…) eta berdin utopia askatzaile oro praktika diskurtsiboak direla.\nGenero diskurtsoa edo diskurtso arraziala, adibidez, giza kulturaren klasifikazio sistema historiko indartsuenetako bi dira; diskurtso horiek errealitatea klasifikatzen dute materialki, alegia, dominazio sistema bat naturalizatu. Identitatea, beraz, gauza oso materiala da: ez da berdin munduan «emakume» edo «gizon» izan, euskaldun edo espainol; edo etxeko lana egiten duen emakume euskaldun arrazializatua edo gizon txuri langilea. Analitikoki gizakiaren alde sozial eta sinbolikoa bereiz daitezke, baina praktika diskurtsiboak direnez gero, batera ematen dira. Borroka kultural eta postmoderno gaizki deiturikoak, hortaz, bereizketa faltsu horretan oinarritzen dira.\n«Klase sozialez ari gara, eta beraz, klase borrokaren alderdi desberdinez»\nNeoliberalismoa bera, bere praktikak naturalizatzeko sortzen diren metafora eta ideologietan oinarritzen da: metafora horiek zapalkuntza materialaren osagai errealak dira. Hortaz, klase sozialez ari gara, eta beraz, klase borrokaren alderdi desberdinez.\nBizitza - kapitala\nEztabaida guzti honen oinarrian, gizakiaren oinarriko gatazkaren ezaugarritzea egon da beti. Marxismoaren eta feminismoaren arteko eztabaida luzea egon da horren inguruan, baita nazio askapen mugimenduak marxismoarekin historikoki izan duen eztabaida luzea ere. Feminismoak gatazka sozialaren iturburua berdefinitu zuen, lanaren ikuspegi osoa txertatuz.\nAizan! talde feministak 1984. Urtean Egin-en zioen bezala: “Kapitalismoarentzat egitura perfektua da hori, «gizona produkzio-baliabideekin lotuko du, eta emakumea lanindarra mantentzeaz (elikadura, garbiketa, espazioaren zaintza, hornitze-lanak…) eta berauen ugaltzeaz arduratuko da».\n«Klase borrokaren irakurketa ekonomizista albo batera utzi, eta bazterreko kolektiboek berformulatu egin zuten, klase borrokaren irakurketa are erradikalagoak eginez.»\nEnpleguaren mundutik baztertutako ardatzak lagun, kapitala – lana binomioa berdefinitu zuen feminismoak, bizitza ahalbidetu eta erreproduzitzen duten ardatz guztiak kapitalaren logikari oiposatuz, bizitza kapitala binomioan ezaugarrituz.\nZer da klasea?\nZer da zapalduek komunean dutena gaur? Esplotazio, menderakuntza eta subjektibazio prozesu desberdinen arteko mugan eta ertzetan txirikordatzen da erantzuna. Klasearen definizioa zapalkuntza forma guztien bidea marrazteko brujulatzat uler daiteke soilik: klase diskurtsoak bizitzaren zapalkuntza oro kontuan hartu behar ditu, eta horiek artikulatzeko asmoa praktikan erakutsi. Izan ere, klase politika bat ez da auzi teorikoa, aldiz, homogeneoak ez diren aliantzak sortzean dago gakoa. Gaur eztabaidak bizi jarraitzen du. Klasea tentsio gune bat dela erakusten dute, praktikan eraikitzen den subjektu anizkoitza: alegia, ez dago aurretik emana. Langile klasearen zentralitatea emantzipazio subjektu bezala ahuldu egin da. Eta tartean, klasearen aurpegi anitzak klase gatazka gisa ezaugarritu dituzte haien zapalkuntzak, antiarrazista, feminista eta nazionala, tarteko.\n«Emakume*, euskaldun, langile, langabetu edo beltz izatea klase zapalkuntzaren aurpegi desberdinak dira.»\nEmakume*, euskaldun, langile, langabetu edo beltz izatea klase zapalkuntzaren aurpegi desberdinak dira. Edo bestela esanda, arraza, generoa edo naziotasuna klase auziak dira, intersekzioetan elkartu eta klase zapalkuntza asimetrikoak sortzen dituena. Zapalkuntzetatik askatzeko borrokak artikulatzeko abiapuntua helburu konpartituek emango dute, egitasmo askatzaile ororen printzipio oinarrizkoena gehituz: iraultzak jendartearekin egin behar dira, ez jendartearen kontra edo gainetik.


Blogetan! Blog izarren bila - Blogak\nIzena eman Pasahitza berrezarri\nNola heldu Gattacara?\nIRATI: Apa, Koldo! Zera, aurpegi hori jartzen duzunean… zein erokeriatan pentsatzen ari zara?\nKOLDO: Kaixo, Irati! Zein ondo ezagutzen nauzu! Ba, tira, badakigu 90. hamarkadako gauzarik moloiena zeu zarela. Baina hamarkada horretan Gattaca filmea estreinatu zen. Eta horren inguruan etzi.pm-eko hurrengoa egin genezake… Vincent jaiotzen denean ikusten den eszenara heltzeko zer gertatu behar den jorra dezakegu.\nI: Bai, bai, ikusita daukat, noski! Baina ez dut ondo gogoratzen. Sagardoa ateratzen dugu eta memoria freskatzen didazu?\nK: Bai noski! Baina pintxo batzuekin, e?\nI: Gattaca, orduan?\nK: Bai, hori. Gattacan jaioberriei odol tanta batzuk hartu, makina batean sartu eta, beraien geneetan oinarrituta, izango dituzten gaixotasun eta nahasdurak iragartzen dituzte, probabilitate bat jarrita. Gero, aurreikuspen horren ondorioz, Vincentek geneetan oinarritutako bazterkeria jasotzen duela ikusten da.\nI: Beno, ezinezkoa badirudi ere, zientziaz asko du eta fikzioz ez horrenbeste…\nK: Zeu laborategian oso fina zarela… odoletik momentuan geneak, zera, DNA lortu daiteke hain erraz?\nI: EMAN DNA ERAUZTEKO ZUTABEAK!!!! Kar, kar kar… orain serio, odoletik DNA lortu daiteke, bai, baina ez momentuan! DNA lortzeko lagina, kasu honetan odola, tratatu behar da. Ondoren, lagineko zelulak apurtu behar dira DNA askatzeko, gero DNA hori eskuratu, eta azkenik hau txukun eta garbi utzi behar da, beste molekularik gabe, DNAren sekuentziazioa ez oztopatzeko. Prozesu neketsu bat da.\nK: Eta uste duzu hori automatizatu eta erlatiboki “arin” egitera hel gaitezkela?\nI: Koldo, zure galderak erantzuteko sagardo gehiago behar dut!\nK: Noski, ekarriko dizut. Baina denbora irabazten zabiltza, e?\nI: Ea ba… badirudi ezingo diedala zure galderei ihes egin… Demagun DNA lortzeko modu automatizatua aurkitu dela. Hala ere, DNA modu automatizatu eta arinean lortu badugu ere, aparatu berdinak sekuentziatuko luke filmean bezala? Sekuentziazioaz zuk dakizu Koldo. Arin eta modu automatizatuan sekuentziatu dezakegu? Sagardo gehiagorik behar duzu erantzuteko?\nK: Eta pintxo bat, mesedez. Zera, egia da gero eta arinago, eta gero eta merkeago sekuentziatzeko gai garela. Eta azkenean, diozun bezala, teknologiak aurrera egingo du eta arin eta merke egitea lortuko dugu.\nI: Lortutako sekuentzia horiek, gaur egun ditugun teknikekin, sekuentzia oso laburrak dira, gene-informazio pieza txikiak dira! Ez informazio osoa!\nK: Horixe! Sekuentzia horiek puzzlearen piezak bakarrik dira, gero puzzlea egin behar da: sekuentzia labur horiek bere lekuan kokatu behar dira sekuentzia osoa eskuratzeko. Horrek konputazionalki ere bere denbora darama, ondo eta txukun egiteko. Ordenagailuak hobetuko dira, algoritmoak ere, baina hain arin? Eztakit nik, sikiera 24-48 ordu tardatzea, ezta? Zure bizitza osoa aurresango badute, behintzat denbora hartzea!\nI: Baina esperimentu bakarra da! Esperimentua behin eginda ondorio sendoak atera ditzakegu?\nK: Hau biologia denez, dena konplexua da! Ziurgabetasun puntu bat dugu eta, horregatik, esperimentuek erroreak izan ditzakete. Horregatik, errepikatzen ditugu: emaitzak fidagarriak diren zihurtatzeko.\nI: Edonola ere, momentuan DNA sekuentzia modu fidagarrian lortuko balitz ere, ez dugu gaixotasun guztien gene-oinarria ezagutzen…\nK: Argiki! Azkenean badakigu genetikak hein batean eragiten duela gaixotasun batzuetan, baina ez ditugu ezagutzen hori eragiten duten gene-osagai guztiak! Uste duzu epe laburrean hori jakiterik izango ote dugun?\nI: Ez dakit ba Koldo… Agian beste sagardo bat ekartzen badidazu, argi izpiren bat lor dezakegu…\nK: Ados! Oraintxe bertan ekartzen ditut!\nI: Eskerrik asko! Ea… urteak daramatzagu gaixotasunen gene-osagaiak deszifratu nahian. Milaka pertsonen gene-sekuentziak lortu dira, eta hala eta guztiz ere ez gara gai ezagutzen diren ezaugarri eta nahasmendu guztien gene-oinarria ulertzeko. Dirudienez gene-hizkuntza osatzen duten letren sekuentziatik haratago begiratu behar dugu.\nK: Beno, onar dezagun ere: ez ditugu gene-eskualde guztiak berdin aztertu. Geneek fama eta ikerketako diru guztia daramate, baina genoma, gure gene-osagaien bilduma, geneak baino askoz gehiago da.\nI: DNA txatarraz ari zara, Koldo?\nK: DNA txatarraz, proteinarik sortzen ez duten geneez, salto egiten duten gene-osagaiez, gene-unibertso oso bat dago! Zuk askotan esan duzun bezala, beti berdina ikertzen dugu. Agian beste gene-eskualde horiek aztertu behar ditugu, eta horiek eta jada aztertutakoak metodo eta ideia berriekin aztertu.\nI: Hori da, ideia eta bide berriak beharko ditugu gaitzen gene-oinarria zehazteko.\nI: Badakizu nire gairik kuttunena dela, hortaz, beste artikulu baterako utziko dugu.\nI: Hitz egiten ari ginenera itzulita, gaitik besteratzen zarela, bi osagaiak (DNA sekuentzia momentuan izatea eta DNA sekuentzia bakoitzaren ekarpena zein den jakitea) baditugu ere, ondorioak ateratzea ez da hain arina!\nK: Beno, darwinistak bagara ere, gauza bat dela gene-oinarria eta beste bat hori nola gauzatzen den, ezta?\nI: Bai! Gene-oinarriak ezaugarri edo nahasmendu batean edo bestean ezberdin eragiten du. Badaude gene-oinarriak asko baldintzaten dituen gaixotasunak, eta gene-oinarriak eragin mugatua duten nahasmenduak badaude ere.\nK: Eta gainera dena probabilitateak dira, geneek eragiten dute, bai, baina inguruneak ere!\nI: Hori hala da! Geneek gure patua zehatz meatz deskribatuko badute, zertarako fruta jan edo kirola egin?\nK: Nire sabela ikusita… gainera ingurunea esaten dugunean ez da bakarrik ingurune fisikoa (zer arnasten dugun edo zer jaten dugun), baita ere gure barruko ingurunea (hormonak, bakterioak, etab. luze bat). Hori guztia kontuan izan behar da!\nI: Super makina dute orduan filmean! DNA odoletik azkar eta garbi lortzen duen makina, segidan hori sekuentziatzen duena, sekuentziak genoman kokatu, gene-oinarria definitu, geneetan idatzita ez dagoen eta etorkizunean pertsonak biziko dituen inguru baldintzak identifikatu, eta azkenik probabilitateak lortzen dituena!\nK: Zera, zailtxo, ezta, Irati? Orduan, zer, Gattaca-tik gertu gaude?\nI: Eszena horretan gertatzen denera espreski, ez dut hain argi. Baina gene-datuak pertsonak sailkatzeko erabiltzea, ez zait baztergarria iruditzen. Hortaz, nik, badaezpada ere, ez nituzke nire gene-datuak edonorren eskuetan utziko.\nBlogetan! Blog izarren bila\nAgoitz plaza 1, 48015 Bilbo, Bizkaia\nTel. 94 402 80 81 - Faxa. 94 405 24 07


Kirkwall - Wikipedia, entziklopedia askea.\nKirkwall (Eskoziako gaeleraz: Baile na h-Eaglais, eskozieraz: Kirkwaa, norvegieraz: Kirkjuvagr) Eskoziako Orkadak eskualdeko hiriburua da, Mainland uhartean kokaturik dagoena. 2011ko erroldaren arabera 7.045 biztanle ditu.\n58° 58′ 52″ N, 2° 57′ 36″ W / 58.9811°N,2.96°W / 58.9811; -2.96Koordenatuak: 58° 58′ 52″ N, 2° 57′ 36″ W / 58.9811°N,2.96°W / 58.9811; -2.96\nNorvegierazko Kirkjuvagr izenak "eliza dagoen badia" esan nahi du. Ondorengo mendeetan izena aldatuz joan zen Kirkvoe, Kirkwaa eta azkenik Kirkwall bihurtuz.\nHerriaren lehen aipamena Orkneyinga sagan agertzen da, 1046an. Bertan norvegiarren Orkadetako konkista kontatzen da eta Kirkwalli buruz dio Rögnvald Brusason Orkadetako Earlaren egoitza zela, zeina Thorfinn "boteretsua" osabak hil zuen. XII mendean St Magnus Katedrala eraiki zen eta ondoan apezpikuaren jauregia.\n1468an Eskoziako koroaren esku gelditu zen uhartedia eta 1486an Jakue III.a Eskoziakoak errege burgo izendatu zuen. XVII mendean jauregi berria eraiki zen herrian. Patrik Orkadetako Earlak altxatu zuen Earlaren jauregia beharturiko langileak erabiliz. Earl honek Eskoziako historiako noble gaiztoenaren fama du.\nFerriek Aberdeen eta Lerwickekin lotzen dute, bai eta uhartediko gainontzeko uharteetako herriekin ere. Aireportu bat ere badu.\nSt Magnus Katedrala.\nApezpikuaren jauregiaren hondarrak.\nTankerness House museoa.\nHelliar Holmeko itsasargia.\nKirkwall udalerriko webgunea (Ingelesez)


David Salinas-Armendariz: «Espainiako federazioari akordioa lortzeko aukerak eskaini behar zaizkio, agian muga batzuk onartuz» | Kirola | Berria\nDavid Salinas-Armendariz. Legelaria eta kirol zuzenbidean aditua\nIkusteko dago hori. Pausoz pauso joan gaitezen. Abokatuoi auzibideak gustatzen zaizkigu, baina ni akordioa lehenestearen aldeko naiz, auzibideek beti dutelako bere arriskua. Futbolaren bidean ikusi behar da instantzia bakoitzak zer arrazoi ematen duen. Ezezkoa jasoz gero, agian beste kasu batzuekin aldera dezakezu, diskriminazioa egon den ala ez aztertu, TASen beste laudo batzuk aztertu... Futbolean baino argiago ikusten dut balizko pauso hori surfean. Hor bai, nire ustez, nazioarteko federazioaren ezezko batek nazioarteko epaitegietan helegitea ezartzeko aukera hobea emango liguke. Eta, bide batez, aurrekari bat ezartzeko aukera emango liguke beste kirol batzuetarako, futbola barne. Nire ustez, futbolean goiz da gaiaren judizializazio bati buruz hitz egiteko.\nNazioarteko federazio askoren estatutuak ikertu, eta estatu ez diren nazioek sartzeko aukera gehien non duten bilatu dugu. Boxeoan eta surfean aurrera egin dugu. Aurki beste pare bat iritsiko dira. Futbola ez da ofizialtasuna lortzeko errazena, agian zailenetakoa da, baina badu eredu izateko aukera. Baikorra naiz futbolean hau gertatu delako, atzean desinformazio asko egon baita, eta beldur asko zabaldu baitira. Ez da gai bat hertsiki politikoa dena, askotan ulertarazi den bezala. «Independentziarik gabe ez dago selekziorik», diote, eta ez da horrela, badaude aurrekariak. Aurrekoan, Ainhoa Tirapu eta David Zurutuzarekin hizketan, oso inplikatuak daude gaian biak, esaten zidaten harrigarria dela zenbat gauza sinetsarazi dizkieten: hau guztia itxia zegoela, fitxa kenduko zietela... Ez dira egia. Gauzak argitu behar dira eta beldurrak uxatu.


Amurrioko Udalak Bañueta kiroldegiaren kudeaketa esleitu du – Amurrioko Udala\nAmurrioko Udalak Bañueta kiroldegiaren kudeaketa esleitu du\nAmurrioko Udalak eta Baiko Eragin S.A. eta Taldesport Servicio Deportivos S.L. enpresek osatzen duten UTE Bañueta ABEEak, datozen 10 urteetan Bañueta kiroldegia kudeatzeko kontratua sinatu zuten atzo. Gastu estrukturalak ordaintzeko Udalak egingo duen ekarpena 484.950 eurokoa izango da, emakidak irauten duen 10 urteetan zehar banatuta.\nBi erakundeek, lehenengo hiru urteetan hainbat inbertsio egitea adostu dute, instalazioak hobetzeko eta erabiltzaileei zerbitzu hobea emateko. Hori dela eta, 600.000 eurora iritsiko diren inbertsioak egingo dira, bi padel pista instalatzeko, fitness makinak berriztatzeko eta 350m2ko fitness eta entrenamendu funtzional eta intentsitate handiko entrenamendu areto berri bat egiteko. Eraikinaren energia eraginkortasuna hobetzea da aurreikusitako beste inbertsio bat. Horrez gain, Kiroldegiaren sarreran elkartzeko gela bat ere proiektatu dute.\nBañueta Kiroldegiko instalazioak eta zerbitzua etengabe hobetzeari begira, dauden beharrak eta hobetu beharreko arloak aztertzea ere aurreikusita dago. Emakidak 10 urteko iraupena du, eta bost urtez luzatu ahal izango da.\n“Amurrioko Udalak ilusioz ekingo dio Bañueta kiroldegirako proiektu berri honi, Amurrioko bizilagunei kalitatezko zerbitzua eskaintzeko motibazioarekin”, esan du Josune Irabien Amurrioko alkateak.


Elkartasuna da ikastolako balio erantsia | Aldizkaria\nIKASTOLA 229 > ikastolak > Elkartasuna da ikastolako balio erantsia\nElkartasuna da ikastolako balio erantsia\nDuela bost urte Jira Bira taldea sortu genuen, bereziki solidaritatea lantzeko\nElkartasunean sakontzea era praktiko batean, familiak ere inplikatuz\nBetidanik izan ditu ikastolak egitasmo solidarioak esku artean. Urteak dira Kongo Errepublikan dagoen Djuman herrian eskola, Osasun Etxea eta beste egiten parte hartu zuela. Duela bost urte Jira Bira taldea sortu zuten bereziki solidaritatea lantzeko guraso eta ikasleekin batera. Hori horrela hainbat erakunderekin daude harremanetan, hala nola Medicus Mundi, Paris 365 eta ANFAS-ekin. DBH eta Batxilergoko ikasleei zuzendutako mintzaldiz gain, erabaki zen ikastolako kide guztien inplikazio zuzena eskatzen zuen proiektu batean parte hartzea, Paris 365 erakundearekin hain zuzen.\n“Proiektu honen helburua bikoitza da, batetik beharra duen jendeari laguntzea; eta bestetik, gure ikasleekin elkartasuna lantzea era praktiko batean, familian ere lanketa hori bultzatuz”.\nParte hartze hori maila ezberdinetan gauzatzen da. Batxilergoko ikasleekin, heldu baten laguntzarekin, Paris 365 jantokian bazkariak zerbitzatzen, larunbat eguerdiro bi orduko lana eginez. Bilketa solidarioak antolatzen. Paris 365 erakundeak, hainbat ekintzen artean, janaria banatzen du behar handia eta umeak dituzten familien artean. Hartara saihesten dute haurrak jantoki sozialetara joatea. “Gure ikastola bete-betean dago horretan inplikatua, hilabetean behin behar diren elikagaiak biltzen. Ekainean eta abenduan bilketa erraldoiak egiten dira, batean udako despentsa betea uzteko, eta bestea, Eguberritan, gozoz osatzeko asmoarekin. Irakasleen artean ere egin izan dira bilketa bereziak fardelak jasotzeko. Paris 365k ere azokatxo bat antolatzen du, eta badu ere denda bat non bigarren eskuko gauzak saltzen diren. Behar izatekotan eskola materialaren bilketa ere egin izan dugu.\nHorretaz gain Paz de Ziganda Ikastolak beste proiektu batzuetan ere hartzen du parte, errefuxiatuen alde, adibidez, jarduera puntualak antolatuz eta, Eguberrietan egiten den guraso afarian, tabernan jasotako dirua bertara igorriz.\nUne honetan ikasle ohi batekin ari gara elkarlanean Ugandan gauzatzen den Langeti Project delakoan parte hartzeko asmoz. Hezkuntza integratzailea eta soziala lortzea du helburu, alderdi artistiko ezberdinak erabiliz, izan musika, literatura, pintura ala kirola.


Egiptoko Poliziak ez zituen istiluak saihestu, futbolzaleen beldur\n74 pertsona hil, 248 zauritu eta beste 47 pertsona atxilotu dituzte Port Said hirian futbol partida baten osteko istiluetan. Egiptoko Batzorde Militarrak hiru dolu-egun ezarri ditu.\nPoliziak ez zuen Egiptoko futbol partida saihesten ahalegintzeko esku-hartu, bi taldeetako zale porrokatuen beldur zelako, hala ziurtatu du Port Said hiriko futbol zelaiko zuzendariak, Mohamed Yunisek.\nPoliziak ez zuen esku-hartu, begira egon ziren, zale porrokoatuek eraso egingo zieten beldur zirelako, adierazi du Yunisek. Port Saideko futbol zelaian oraindik atzoko istiluen arrastoak nabarmenak dira, 74 pertsona hil ziren, bertan. Egiptoko Batzorde Militarrak hiru dolu-egun ezarri ditu.\n74 pertsona hil dira, tartean polizia bat, eta 248 zauritu dira asteazken honetan Egipton, futbol partida baten ondoren sortu diren istilu larrietan, bertako gobernuak baieztatu duenez. Egiptoko Barne Ministerioak ohar batean jakinarazi dutenez, orain arte 47 pertsona atxilotu dituzte, nahiz eta atxiloketak oraindik bukatutzat ez eman.\nPort Said hirian izan da liskarra, Egiptoko ipar-ekialdean. 3-1 markagailuarekin bukatu da El Cairoko Al Ahli taldearen eta Port Said hiriko Al Masri taldearen arteko norgehiagoka. Masry taldeko jarraitzaileek zelaira egin dute salto, eta kanpoko taldeko jokalarien aurka joan dira, korrika. Bi taldeetako jarraitzaileen arteko liskarra sortu da orduan.\nHelmy Ali al Atny hiriko Osasun ordezkariak azaldu duenez, hildako gehienek aurpegi hausturak eta barne odoljarioak izan dituzte. Futbol zelaiko harmaletatik erorita ere zendu dira hainbat pertsona.\nOndoren, Armadaren eta Poliziaren kontrolpean geratu segurtasuna, eta bi helikoptero bidali dituzte Port Said hirira, Al Ahli taldeko jokalariak Kairora eramateko eta zauritutako batzuk ere bertatik ateratzeko. Al Ahli taldeko jarraitzaileak hiritik ateratzeko autobusek ere Armadaren babesa behar izan dute.\nEgiptoko futbol txapelketa bertan behera utzi dute, Egiptoko Batzorde Militarrak, berriz, hiru dolu-egun deitu ditu.\nJokalarien adierazpen gogorrak, futbol zelaitik\nSegurtasun indarrek ez gaituzte babestu, esan du Mohamed Abou-Treika Masry taldeko jokalariak futbol zelaitik bertatik. Jarraitzaileetako bat aldageletan hil berri da, nire aurrean, esan du. \nMohamed Barakat jokalariak ere hainbat hildako zeudela baieztatu du. Hilotzak ikusten ari gara. Hemen ez dago segurtasun indarrik ezta Armadako kiderik gu babesteko.\nAnai Musulmanen salaketa\nAnaia Musulmanek Mubaraken jarraitzaileei egotzi dizkiete asteazken honetako liskarrak. Port Saideko gertakariak antolatuta daude, eta lehengo erregimeneko jarraitzaileen mezua da, esan du Esam al Arian, PLJ Anai Musulmanen alderdi politikoko presidenteordeak.\nInformazio gehiago:Eitb: Egiptoko Poliziak ez zituen istiluak saihestu, futbolzaleen beldur


Zuraren ezaugarri termiko eta akustikoak | Consumer\nZuraren ezaugarri termiko eta akustikoak\nMaterial hori erabiltzeak bat-bateko bero-galerak saihesten ditu eta zarata eta oihartzunak murrizten ditu.\nEgilea: azucena 2008-ko ekainak 19\nZura zoru, horma eta sabaietan erabiltzen da. Batzuetan, hezetasunaren kontrako tratamenduak edo erresistentzia eta iraunkortasuna hobetzen dituzten beste tratamendu batzuk egin behar badira ere, material egokia da espazio gehienetarako. Berriki egindako azterlan batek, gainera, bere propietate termiko eta akustikoen onurak azpimarratzen ditu.\nZuraren ezaugarri termiko eta akustikoek bizi-kalitatea hobetzen dute. Hori da Valentziako Biomekanika Institutuak (IBV) egindako “Zura eta bizimodu osasungarria lotzen dituzten ebidentzia zientifikoen bilduma” izeneko ikerketaren ondorio nagusia. Ikerketa hori Confemaderak (Confemadera) Espainiako Zuraren Enpresaburuen Konfederazioak sustatutako “Zurarekin bizitzea” ekimenarekin lankidetzan egin da. Tratamendu egokiak egiten diren bakoitzean, zura material bero eta iraunkor gisa nabarmentzen da, eta horrek pertsonen ongizatean eragiten du.\nZehazki, material naturala da zura, eta haren ukimena “osasungarria” da, eroankortasun termiko txikia baitu. Azterlanaren arabera, egurrezko espazioek bat-bateko bero-galerak saihesten dituzte, adibidez, zorua zapaltzen denean oinutsik. Ezaugarri hori, gainera, eraikinen eraginkortasun energetikoarekin lotuta dago, txostenak zehazten duenez, “inguruneak berotu edo hoztu beharra murrizten baitu”.\nEraikinen eraginkortasun energetikoa hobetzen du, inguruneak berotu edo hoztu beharra murriztuz\nOnura akustikoei dagokienez, IBVk ondorioztatzen du zurez egindako barne-espazioek erreberberazio-denbora txikiagoa sortzen dutela zurik gabeko espazio batean baino. Horrek esan nahi du zarata eta oihartzun gutxiago daudela, eta horrek ulergarritasuna hobetzen duela. Hitzak berpiztu ez direnez, ahoskera argiagoa da eta, beraz, gela, areto edo bilera geletan zura jartzea gomendatzen da.\nZuraren ezaugarri termikoek giro epelak sortzen dituzte: beroak neguan eta freskoagoak udan. Horren arrazoia material horren propietate higroskopikoak dira, hau da, inguruko hezetasun erlatiboa eta tenperatura erregulatzeko ahalmena.\nZurak ingurunea garbitzen eta hezetasun-maila egokia mantentzen laguntzen du.\nHezetasunak zuraren dilatazio-efektua eragiten du, poro-kopuruaren edo haren egoeraren arabera: irekiak, erdi-irekiak edo itxiak. Hala ere, behar bezala tratatuta dagoenean, akatsik ez izateaz gain, zura gai da inguruneari hezetasuna xurgatzeko edo emateko. Berezitasun horrek ingurunea garbitzen eta hezetasun-maila egokia mantentzen laguntzen du.\n“Zurarekin bizitzea” ekimenak, gainera, uste du baliabide horren propietate higroskopikoek suaren aurkako erresistentzia areagotzen dutela, etxebizitza baten barruko tenperatura erregulatzen dutela eta kanpoko tenperatura aldatzen denean etxebizitza “bat-batean” aldatzea zailtzen dutela. “Material osasuntsua eta atsegina da, eta etxebizitzen baldintza termikoei eusten die”.\nakustikoak Humedad-eu madera-eu material-eu termikoak


Emaitza bakoitzetik bana lortu dute, gorengo hiru taldeek - Urumea - Kronika.eus\nEmaitza bakoitzetik bana lortu dute, gorengo hiru taldeek\nRotetaren aurrean bana berdinduta, hurrengo arerio gogorraren aurrean aritzeko kemena bildu du Mundarrok.\nHernaniko mutilak izan dira garaipena lortu dutenak, 2-1, Anaitasunaren kontra. Neskek, berriz, 1-0 galdu dute Erandioren aurrean. Mundarroko mutilek, bestalde, bana berdindu dute Rotetaren kontrako partidua.\nDenetariko emaitzak izan dituzte Hernani eta Mundarroko gorengo hiru taldeek, asteburuan. Ohorezko erregional mailan, Hernanik irabazi egin du 2 eta 1 Anaitasunaren kontra. Euskal Ligan, berriz, galdu, 1 eta 0, Erandioren kontra. Mundarrok, bestalde, bana berdindu du Rotetaren aurrean, Gorengo mailan.\nAurreneko itzuliari amaiera mutilek; bigarrenari hasiera neskek\nHernani eta Mundarroko mutilen kasuan, Ligako aurreneko itzuliko azken partiduak jokatu dituzte.\nMundarrok Rotetari egin behar izan dio aurre. Lau postu gorago dijoa sailkapenean, 24 punturekin, eta Mundarro 11garren dijoa, 18rekin. Ez zen partidu erraza, beraz. Baina ondo aritu ziren etxekoak. Hasieratik nahiko itxia izan zen partidua, eta kosta egiten zen aukerak sortzea. Baina Mundarrok aurkariaren akats bat baliatu zuen markagailuan aurretik jartzeko. Minutu gutxira partiduko aukerarik garbienean huts egin bazuten ere, atsedenaldira aurretik iritsi ziren, beraz, etxekoak.\nBigarren zatian ez zen jokoa gehiegi aldatu. Baina minutuek aurrera egin ahala aurkariaren nekea nabarmentzen hasi zen, eta Mundarrok espazio gehiago hartu zuen. Hala ere, ezin izan zuen bigarren gola satu, eta denbora gehigarrian, Rotetak berdindu egin zuen partidua.\nHurrengo partiduan Ligako bigarren itzuliari ekingo diote, eta Mundarrok Deustori egin beharko dio aurre; hirugarren dijoa, eta Ligako aurreneko partiduan hark irabazi zien astigartarrei.\nHernanik, bestalde, txukun jokatu zuen Anaitasunaren aurka. Hernani baino bi postu gorago dago sailkapenean, bigarren, eta ez zen partidu erraza izan. Baina Hernani bera aurreratu zen markagailuan, partiduaren lehenengo erdian, eta urduritasun momentuak izan baziren ere, eutsi egin zion, garaipeneko hiru puntuak etxean geratzea lortu arte.\nHurrengo partiduan, Beti Gazteren aurka hasiko du Ligako bigarren itzulia. Hau postu bat gorago dago, hirugarren, bi puntu gehiagorekin. Baina Liga hasieran Hernanik irabazi zuen norgehiagoka, eta azken joko txukunari jarraipena ematen saiatuko dira berdeak.\nEuskal Ligako neskei dagokienez, bigarren itzuliko aurreneko partidua jokatu zuten Erandioren kontra, eta 1 eta 0 galdu zuten. Sailkapenean 10garrena da Hernani, eta Erandio 3garren. Hurrena, Barakaldoren aurka aritu beharko dute; postu bat gorago dagoenaren kontra.


Urola Kostako HitzaZarauzko Hitza, Author at Urola Kostako Hitza - Page 5 of 242 | Page 5\nArgazki galeria: 22 bikote bildu dira Zarauzko Garagardo Azokako Mus Txapelketan\nby Zarauzko Hitza - Api 14, 2017\nZarautz Rugby Taldearen garagardo azokan, bapo edan eta jateaz gain, hainbat ekimen eta kontzertuz gozatzeko aukera izango dute bertaratzen direnek. Gaur arratsaldean esaterako, Garagardo Azokako Mus Txapelketa jokoan da Munoako karpan. 22 bikotek izena eman dute...\nMende laurdeneko topaketa\nAMAGOIA IBAN – Berria.eus (2017-4-14) XXV. Argazki Bilerak zabalik ditu ateak astearteaz geroztik. Zarauzko Photomuseumen aurrekari izan zenak lau erakusketa antolatu ditu aurten. 1992. urteko erakusketa berreskuratu du urteurren biribila gogoratzeko. Grai bateko prozesio erlijiosoen...\nEuskara sustatzeko diru laguntzak eskatu daitezke apirilaren 28ra arte\nZarauzko Udalak euskara sustatzeko diru laguntzak emango ditu, eta hilaren 28an amaituko da eskariak aurkezteko epea. Interesatuek udaleko Euskara Sailean eska ditzakete eskaera-orria nahiz deialdiaren dokumentu osoa. Nahi dutenak, euskaraz@zatautz.eus helbidera idatzita edo 943-005116 telefono zenbakira deituta...\nLapurreten prebentzioa eta segurtasuna areagotu ditu Ertzaintzak Zarautzen\nErtzaintzatik jakinarazi dute Aste Santuko oporretan trafiko operazio berezian parte hartzeaz gain, lapurreten prebentzioa eta segurtasuna areagotuko dituztela turismo guneetan, tartean Zarautzen. Hainbat neurri hartuko dituzte horretarako, besteak beste, zaintza-lanak areagotuko dituzte arriskurik handieneko orduetan eta...\nMus Txapelketa antolatu dute gaurko Zarauzko Garagardo Azokan\nGaur arratsalderako mus txapelketa antolatu dute Garagardo Azokan. Zarautz Rugby taldeko kideek jakinarazi dutenez, txapeldunek sari ekonomikoa irabazteaz gain, beren altuera garagardo kaxetan eskuratuko dute. Antolatzaileek herritarrak txapelketan parte hartzera animatu dituzte. Gauean Serious Business musika...\nGazte bat atxilotu dute gaur goizaldean Zarautzen, lagun bati edalontzi batekin eraso egiteagatik\nby Zarauzko Hitza - Api 13, 2017\nGaur goizaldean, 04:30an inguruan, 22 urteko gizon bat atxilotu du Ertzaintzak Zarautzen, herritar bati edalontzi batekin eraso egiteagatik. Antza denez, bi lagun eztabaidan hasi dira taberna batean, eta batak besteari edalontzi batekin kolpea eman dio aurpegian,...\nZarautz Rugby Taldeko SUB16 taldea Euskadiko txapelduna da\nPasa den asteburuan Euskadiko Rugby Ligako finala jokatu zuen Zarautz Rugby taldeko 16 urte azpiko taldeak, Donostiako Bera Bera taldearen aurka. Zarauztarrek irabazi zuten partida 36-17 emaitzarekin, eta “Zarauzko rugby taldearen etorkizuna ziurtatuta” dagoela uste dute...\nArgazki bilduma: Ireki dute Zarauzko Garagardo Azoka\nAtzo iluntzean ireki zuten Zarauzko Garagardo Azoka. 20:00etarako jendetza bildu zen karpa kanpoan azoka noiz irekiko zain. Dena prest zutela ikusi zutenean ateak ireki zituzten antolatzaileek, eta jendetza sartu zen azokara mahai on bat hartzeko irrikaz....\nGaubela taldeak dantzaldia eskainiko du igandean Zarautzen\nby Zarauzko Hitza - Api 12, 2017\nIgandean Gaubela musika taldeak dantzaldia eskainiko du Zarauzko Musika Plazan. Zarauzko Udalak antolatu du saioa 19.00etatik 21:30era, eta Gaubela taldeko kideek euskal doinu dantzagarriak joko dituzte, bertaratzen diren herritarrak dantzan jartzeko asmoz. Zarauztarrak festaz gozatzera gonbidatu...\nLiburu eta diskoen azoka solidarioa antolatu dute apirilaren 16 eta 17rako\nKaleko Elkartasun eta Kultur Elkarteak liburu eta disko azoka solidarioa antolatu du apirilaren 16rako eta 17rako, Zarauzko Udalaren lagunarekin. Ekimenarekin baztertze ekonomikoa bizi duten pertsonei lagundu nahi die elkarteak. Datozen igandean eta astelehenean egingo dute azoka...\n« Aurrekoa 1 … 3 4 5 6 7 … 242 Hurrengoa »


Pottoka Txapelketa, mugaz gaindiko lehenengo emakumezkoen lehiaketa – EKFB\nPottoka Txapelketa, mugaz gaindiko lehenengo emakumezkoen lehiaketa\n22 otsaila, 2019 - Rugby\nPottoka Txapelketa larunbat honetan hasiko da. Euskadiko Errugbi Federazioak, Nafarroako Federazioak eta CD 64k mugaz gaindiko lehenengo emakumezkoen lehiaketa antolatu dute, Eusko Jaurlaritza, Nafarroako Gobernua, Nouvelle-Aquitaine eta Akitania-Euskadi-Nafarroa Euroeskualdearen babesarekin. Txapelketak hamairu talde bilduko ditu, eta bi modalitateetan bananduko da.\nA Multzoan, Avia Eibar, Getxo, La Única, AS Bayonnais eta Biarnoko Lons XVera arituko dira, eta, B Multzoan, Hernani/Atlético/Txingudik, Bera Bera Termasek, Orkli Ordiziak, Universitario de Bilbaok, Durangok, Biarritzek, Donapaleuk eta La Riojak Xrera jokatuko dute. Ordiziak Mendikotako Neska Gaitz taldea ordezkatuko du.\nModalitate honetan, jardunaldi bakoitza hiruki-formako txapelketetan banatuko da eta talde bakoitzak ordu erdiko bi partidak jokatuko du. Hiruki-formako lehen txapelketa pasa den abenduan burutu zen Landaren, aurrerapen bezala. Larunbat honetan, Durangon, bertako taldea, Bilboko Universitarioa eta Donapaleu izango dira (15.30ean), eta Landaren, berriz, Hernani/Atlético/Txingudi, Biarritz eta Ordizia (15.30).\nXVeko modalitatean, lehengo jardunaldia orain dela aste batzuk bertan behera geratu zen eguraldia dela eta, eta multzo hau larunbatean estreinatuko da Baionan, ASB eta Getxoren arteko norgehiagokarekin (17.30ean).


Kostatu da baina partida alde daukate. Lehen aldian, espero zutena baino traketsagoa jokatu zuten baina bigarren aldia aurrera doan heinean gero eta gertuago ikusten du garaipena Euneiz-ek.\nUnibertsitateen Champions Leaguen jokatzeko helburua askoz gertuago omen dago. Bai, sorpresarik ez badago, European University Gasteiz-ek partidua irabaziko du. Lehia alde daukate. Arbitroak begi onez ikusten du bere jokoa. Izan ere, kolore berberak sentitzen ditu. Elitearen koloreak.\nBerdin da Euneiz-ek eskainiko dituen ikasketa batzuk edo oso antzekoak jada EHUn eskainita egotea, eta beste bat erkidegoko unibertsitate pribatu batean. Zelaian aurrera egitea erraza izan du. Baloiaren kontrola hartzeko unibertsitate publikoari ohea egin dio, epaileak beste alde batera begiratzen zuen bitartean.\nPartidua aurrera joanda, euskarari ere driblin egingo dion ikusi behar, baina, momentuz, aurrera jarraitzen du, Vitoria unibertsitateen mapan kokatzeko. Eta horrela lortu du lehenengo gola, eskuadratik, zaleen poztasun-oihu eta -saltoen artean. Mapan handiago agertzen gara orain. Hiriaren harrotasuna.\nAlaves bezala, estuve y estoy. Egon nintzen eta banago. Ikusle bezala bai, zeren eta unibertsitate horretan jokalari izateko bataz besteko 8000 euroko matrikula ordaindu behar. Joko-zelai horretara sartzeko sarrera-prezio horrekin, zale gehiago kanpoan geratuko omen dira… Haiek eta beren alaba-semeak. Hori bai elite-jokalariek herritar gehienoi sartutako gola baselinaz! Dotore-dotore! Analisia eta zentzu kritikoa, beste behin ere, jokoz kanpo.\nJoku-aldaketa estrategiaren parte, teknikari batek ematen dio buelta jokalariek begiratzen duten arbelari. Alde batean jartzen bazuen ere “Eskola publikoa. Nirea. Zurea. Denona” atzealdetik irakur daiteke “Hezkuntza pribatua. Benetako gurea. Elitearena”.\nBaloia berriz Eusko Jaurlaritzako kantxan, gero eta errazago sartzen da Euneiz kontrakoaren jaurtiketa libreko zonara. Izan ere, unibertsitate publikoa bere jokalarien plantila eta azpiegitura mantentzeko eta handitzeko finantzaketa lortzeko zuhurkeriaren defentsa irmoaren kontra aritu behar bada behin eta berriro denboraldi guztietan, erakundeek Euneiz taldeari saskirako bidea ireki diote zonan estrategikoki jarritako blokeoen bidez. Modu horretan, saskia birrindu dute behin baino gehiagotan, dagoeneko partidaren laugarren laurdenean murgilduta.\nEdozein kasutan, deigarria da “publikoaren defentsa” leloa elastikoan daraman taldearen epeltasuna eraso egitean. Ematen du Baskoniako elastikoarekin jantzita dagoen taldeari aurre egitean kikilduta dagoela, akaso eraso-falta egitearekin kezkatuta edo, ziurrenez, publikoaren erantzunaren beldur. Araban Baskoniaren itzala oso luzea da.\nAntzeko jarrera sumatzen da hezkuntza publikoaren zona defendatzean, non Euneiz-eko jokalariei egiten zaien markaketa oso epela den. Egia esan, jokalari batzuk besoak jaitsita mantentzen dira Euneiz-ek beste saskiratze bat ahur-palaz sartzen duen bitartean. Euneiz-ek 500 lanpostu sortuko dituenaren zurrumurrua zabaldu omen da estadioan eta “lanpostuak sortzea” entzuteak taldearen defentsa desegitea lortu omen du. Lanpostuen sorrera eta urtero ekarriko omen duen 29 milioi euroko onura ekonomikoena despistatzeko estrategia bat izan daitekeela ohartarazten dute batzuek, baina, nahasmen-une horretan, Euneiz-ek beste hiruko bat sartzen du, klaxon-jotze entzuten den momentuan, bere garaipen zabala borobilduz.\nEuneizek, kontrako oposizio txikia izanda, partida irabazi du erraz, Erkidego Autonomoko Final Four-rerako txartela lortuz. Izan ere, hurrengo denboraldian beste hiru unibertsitaterekin lehiatuko da: bat publiko eta beste bi pribatu. EUSTEIZ 2018 Sociedad Anonima Unipersonal elkarteak apostu sendoa egin zuen eta partida menperatu du. Minutu gutxi barru jakingo dugu nori emango dioten MVP (Most Valuable Player) saria. Partiduaren garapena ikusita, saria alkatearentzat izan daiteke, Euneiz talderako errekuperatutako errebote ugariengatik, edota diputatu nagusiarentzat, emandako asistentzia zehatzengatik.\nHarro bete dezagun Gasteiztarrok Ama zuriaren enparantza unibertsitate elitistari ongietorria emateko.\nEuneiz, european university gasteiz, Gasteiz, hezkuntza pribatua, interes pribatuak, unibertsitate pribatua, unibertsitatea\nZer duzu buruan “Euneiz: jokaldi borobila”-ri buruz\nxuru 2021-05-08 17:42\nEuneizek, kontrako oposizio txikia izanda, partida irabazi du erraz……oposizioak, alderdi nagusiak, burujabetza izan bitartean “Hezkuntza pribatua. Benetako gurea. Elitearena” defendatzen bait du, unibertsitate mailan eta unibertsitaztez azpikoan,\nGaur egun ez dago alternatibarik EAJ ren hegemoniari, izatekotan alternantzia. Oposizioak, alternatiba izatekotan, ” lobbi” guztien atzaparretatik salbu egon behar du, eta hori ez da gertatzen gurean.\nZenbat buru, hainbat aburu:\nProiektuak hainbat erakunde eta alderdi politikoren babesa jaso du, tartean Arabako Foru Aldundiarena eta Gasteizko Udalarena. Horrela deskribatu zuen Ramiro Gonzalez Arabako ahaldun nagusiak duela lau urte: «Proiektu modernoa, berritzailea eta, gainera, nazioarteko proiekzioa duena, mundura irekitako proiektu bat. Horrelakoa da zehazki Araba; beraz, gure lurraldearekin bete-betean bat egiten duen proiektua da». Antzera mintzatu zen Gorka Urtaran Gasteizko alkatea ere: «Gasteiz ere lehen mailako unibertsitateak dituzten hirietan egongo da kokatua».\nBaina bada bestelako jarrera duenik. «Enpresari baten interesak eta etekin ekonomikoa. Hori soilik dago Euneizen atzean», kritikatu du Elkarrekin Podemoseko legebiltzarkide Iñigo Martinezek Eusko Legebiltzarrean.\nEH Bilduk, berriz, gaur-gaurkoz, ez du«aurretik posizio finkaturik», Ikoitz Arrese legebiltzarkide eta hezkuntza idazkariak azaldu duenez, eta legearen tramitazioan parte hartzeko asmoa erakutsi du. Haren hitzetan, «dekantazio argi bat» egiten dute EHUren eta irabazi asmorik gabeko Mondragon Unibertsitatearen eta Deustuko Unibertsitatearen alde: «Kasu honetan, jabetzen gara bestelako eredu bat planteatzen duela unibertsitate honek, baina, oraingoz, ez daukagu erabakitako posturarik, prozesua hasieran besterik ez dagoelako».


Egun osoko txapelketa ederra ospatu dute Berazubin | El Diario Vasco\nFútbolEgun osoko txapelketa ederra ospatu dute Berazubin\nEgun osoko txapelketa ederra ospatu dute Berazubin\nAthleticeko neskek sekulako festa antolatu zuten Berazubiko zelaian IV. Nescup txapelketa bereganatu eta gero. / MARCELINO CAVERO\n12 taldek hartu zuten parte lehen aldiz apirilaren azken larunbatean eta Tolosa CF klubak antolatuta jokatu zen IV. Nescup infantilen futbol 8 txapelketan\nÁLEX LÓPEZ Jueves, 16 mayo 2019, 10:16\n12 taldek hartu zuten parte lehen aldiz apirilaren azken larunbatean eta Tolosa CF Klubak antolatuta ospatu zen IV. Nescup infantilen futbol 8 txapelketan. Berazubik sekulako kirol festa jaso zuen egun osoan zehar eta urtero etengabe hazten ari den lehiaketa honetan ikusi den mailarik altuena izan zen ikusgai.\nAthletic atera zen txapeldun, baina Mulier talde nafarrak ederki estutu zituen zurigorriak berdinketarekin amaitu zen finalean eta penaltiek erabaki zuten. Realak Osasuna menderatu zuen hirugarren postuan sailkatzeko eta Tolosaren bi taldeek sekulako txapelketa burutu zuten, bosgarren eta seigarren amaituz. Jardunaldi borobila.\nAntolakuntzako Iraitz Garitanok dioenez, laugarren edizio honen balorazioa «oso positiboa da. Gero eta talde indartsuagoak etortzen ari direla argi dago. Euskal Herriko klub nagusiek oso ondo baloratzen dute gure txapelketa eta talde sendoak ekartzeko ahalegina egiten ari dira azkenaldian. Oso pozik gaude».\nMaila igotzen ari da\nHoni esker, urtero Berazubira hurbiltzen den zale mordoak gero eta futbol hobeagoa ikusteko aukera bikaina du. «Maila aldetik orain arte egin dugun txapelketarik onena izan da, nik uste. Beste urte batean Osasunak sekulako taldea ekarri zuen eta besteak atzean gelditu ziren nabarmen. Gainera, inoiz izan dugun txapelketa lehiatuenetarikoa izan da aurtengoa», ospatzen du.\nOspea irabazten ari den txapelketa hau antolatzea, askotan bezala, lagun-taldean sortutako ideia izan zen. «Duela lau urte, klubeko nesken sekzioaren familia osatzen genuenok pentsatu genuen polita izango litzatekeela klubak urtero nesken txapelketa bat antolatzea, mutilena bazegoen eta», azaltzen du Iraitz Garitanok. Mailarekin batera, parte-hartzea ere hazten darrai: «Lehenengo urtean zortzi taldeko torneo txikia antolatu genuen, gero hamarreko txapelketa betera pasa ginen eta aurten hamabikoarekin animatu gara. Hala ere, askoz gehiagorako ez du ematen egun bakarreko txapelketa izanda», onartzen du.\nAste osoko festa\nKlub osoarentzako berezia izanik, Nescup txapelketa hori baino gehiago da nesken atalarentzako. «Urtero bi talde izaten ditugu lehian eta oso egun polita da neskentzat. Denboraldi hasieratik seinalatutako eguna da eta bereziki prestatzen da. Klubaren txapelketa da eta berezia da guztiotzat», nabarmentzen du Irai-tzek. Eta antolakuntza lanetan ere gogor dihardute urtero hau osatzen duten gehienek: «Nesken futbolaren ataleko jokalari, entrenatzaile eta laguntzaile guztiak elkartzen gara antolakuntza lanetan eta guretzako festa handia da aste guztia. Ez da bakarrik txapelketa, jokalari guztiak han bazkaltzen dute, antolatzaileen gosari eta afaria antola-tzen ditugu... oso berezia da, bai».\nEta kategoria txikietako hainbat eta hainbat txapelketetan gerta-tzen ohi den bezala, «gure kasuan, ehuneko ehuna ia bolondresgoa da. Udaletxeak muntaiarekin lagun-tzen digu eta Berazubi zelaia uzten digu. Laguntzaileek ere zozketak egiteko produktu ugari eskaintzen dizkigute eta bazkari eta afariekin laguntzen digute. Talde guztiek sariren bat eramaten dute ere beraiei esker. Guztiei, eta gure klubekoei eskerrak eman behar dizkiegu» goraipatzen du Garitanok.\nNahiz eta kirol arloa garrantzi-tsuena ez izan, ezta gutxiago ere, futbola da txapelketa honen gaia eta horretan, eta espero zen bezala, Athletic izan da nagusi. «Zer ekarriko zuten esan ziguten aurretik. Aurreko urteetan kanpoko neskak ekartzen zituzten hauek gehiago ikusi eta ezagutu ahal izateko, baina aurten beraiek normalean erabiltzen duen taldea ekarri dute», dio Iraitzek. «Jokalari asko ekarri dituzte, baita alebinak ere, baina partidak estutu zaizkien momentuetan jokalari onenak atera dituzte kanporaketak irabazteko. Hala ere, Mulier klub nafarrak oso ondo lantzen du nesken futbola eta oso maila ona eskaini du, baita Realak ere», nabarmentzen du Garitanok.\nSari indibidualak ere banatu ziren. Atezain onenaren saria Mulier taldeko Marina Yu Ruizek jaso zuen eta jokalari onenarena, Athletic taldeko Garazi Marotok. Baina noski, urdinentzako, bere nesken txapelketa bikaina izan zen aipagarriena. «Bi taldeen lanarekin oso pozik gaude guztiok. Lehen aldia da B taldeak A taldeari aurrea hartzen diola eta horrek argi utzi du une honetan bien maila oso altua dela», ospa-tzen du.


Oiartzungo baliabide natural eta kulturalak tren berdean bisita itzazu\nAisialdirako aukera berri honekin Oiartzungo udalerriko baliabide natural eta kulturalak modu desberdin batean bisitatu ditzakezu; hain zuzen ere, trenez. Joan-etorriko ibilbide hau, Doneztebe plazatik ateratzen da eta Altzibar auzoan bidegorria hartu ondoren, Ugarte errotatik pasatzen da, Arditurriko Meatze Gunera abiatuz.\nBertan, bisita gidatu bat egiten da oinez Interpretazio Gunera eta meazulora. Bisitaren egunaren arabera, Tren Berdea Ergoien auzoan dauden beste bi museotatik igarotzen da, Luberri Ikasgune Geologikotik eta Herri Musikaren Txokoa museotik. alegia. Guztira, 2-4 orduko ibilbide lasaia eta paregabea da ibilbidearen arabera.\nBISITA GIDATUAK - ORDUTEGIAK ETA TARIFAK\n1 - TREN BERDEA + LUBERRI GEOLOGIA MUSEOA + OINARRIZKO BISITA\nBistaren iraupena: 4 ordu eta 15 min.\nURTE OSOAN ZEHAR - Asteazken eta ostegunetan: 10:15etan gazteleraz, 10:15etan euskaraz\nBanakako sarrera arrunta: 13,30 €\n5 urtetik behera: dohan\n5-12 urte bitarte: 9,20 €\n- 5 urtetik beherako umeak heldu batengatik lagunduta etorri behar dira\n- Gutxieneko kopurua trena ateratzeko: 10 pertsona\n- Taldearen kopurura minimoa deskontua izateko: 10 pertson\nOinarrizko eta Meategia sakonean bisita erreserbak 24 ordu lehenago egin behar dira. Tren Berdearekin diren gainontzeko bisiten erreserba astebete lehenago egitea gomendatzen da.\n- Deskontua izateko taldearen gutxieneko kopurua: 10 pertsona\n- Gehienezko kopurua trenarentzat: 30 pertsona\n- Gehienezko kopurua Oinarrizko bisitan: 20 pertsona\n- Oinarrizko bisita: jantzi berogarria eta oinetako erosoak gomendatzen dira\n- Bisitak beste hizkuntzan egin nahi izanez gero, telefonoz kontsultatu.\n- 0-12 urte bitarte, jubilatu eta 65 urtetik gorakoei aplikatzen zaien deskontua edukitzeko, bisita egunean Nortasun Agiria (edo adina islatzen duen beste dokumentu ofiziala) aurkeztea beharrezkoa da.\n2 - TREN BERDEA + HERRI MUSIKAREN TXOKOA MUSEOA + OINARRIZKO BISITA\nBisitaren Iraupena: 4 ordu eta 15 min.\nBanakako sarrera arrunta: 13,35 €\n- Taldearen kopuru minimoa deskontua izateko: 10 pertsona\n3 - TREN BERDEA + OINARRIZKO BISITA\nBisitaren Iraupena: 2 ordu eta 15 min.\nURTE OSOAN ZEHAR - Astearte, asteazken eta ostegunetan: 10:15 euskaraz y 11:15etan gazteleraz\nBanakako sarrera arrunta: 11,30 €\n5-12 urte bitarte: 8,20 €\n- Taldearen kopurura minimoa deskontua izateko: 10 pertsona\nTfnoa: 943 734423 / E-maila: zerbitzuak@gipuzkonan.net


Irekia Eusko Jaurlaritza - Gobierno Vasco :: EHAA xedapena 201901903\nEBAZPENA, 2019ko apirilaren 3koa, Biktimen eta Giza Eskubideen zuzendariarena, zeinaren bidez jakinarazten baita zer erakundek jasoko dituzten tokiko bizikidetzaren arloko Elkarrekin Bonuak Programaren 2018ko laguntzak.\nGaiak: EGOERA POLITIKOA; FUNDAZIOAK; LAGUNTZAK; ERAKUNDE LAGUNTZAILEAK; GIZA ESKUBIDEAK; IRABAZI-ASMORIK GABEKO ELKARTEAK; KONTZESIOA\nXedapenaren data: 2019-04-03\nHurrenkenaren zenbakia: 201901903\nIkus 2018/05/09an argitaratutako 2018/04/26ko EBAZPENA \nBiktimen eta Giza Eskubideen zuzendariaren 2018ko apirilaren 26ko Ebazpenaren bidez, Elkarrekin Bonuak Programaren 2018ko deialdia egin zen tokiko bizikidetzaren arloan.\nEbazpenak onuradunei jakinarazi ondoren, eta ekainaren 17ko 110/2014 Elkarrekin Bonuak Programa arautzen duen Dekretuaren 13.6 artikuluak aurreikusitakoarekin bat, honako hau\nEuskal Herriko Agintaritzaren Aldizkarian argitara ematea 2018ko apirilaren 26ko Aginduaren babespean emandako dirulaguntzen erakunde onuradunen zerrenda eta jasoko dituzten zenbatekoak (ebazpen honen I. eranskinean jasota dago zerrenda). Ebazpen horren bidez, Elkarrekin Bonuak Programaren 2018ko deialdia egin zen tokiko bizikidetzaren arloan.\nVitoria-Gasteiz, 2019ko apirilaren 3a.\nEBAZPENA, 2019ko apirilaren 3koa, Biktimen eta Giza Eskubideen zuzendariarena, zeinaren bidez jakinarazten baita zer erakundek jasoko dituzten hezkuntza-arloko Elkarrekin Bonuak Programaren 2018ko laguntzak.\nEBAZPENA, 2018ko otsailaren 15ekoa, Biktimen eta Giza Eskubideen zuzendariarena, zeinaren bidez jakinarazten baita zer erakundek jasoko dituzten tokiko bizikidetzaren arloko Elkarrekin Bonuak Programaren 2017ko laguntzak.\nEBAZPENA, 2018ko otsailaren 15ekoa, Biktimen eta Giza Eskubideen zuzendariarena, zeinaren bidez jakinarazten baita zer erakundek jasoko dituzten hezkuntza-arloko Elkarrekin Bonuak Programaren 2017ko laguntzak.\nEBAZPENA, 2018ko otsailaren 15ekoa, Biktimen eta Giza Eskubideen zuzendariarena, zeinaren bidez jakinarazten baita zer erakundek jasoko dituzten herritarren parte-hartzearen arloko Elkarrekin Bonuak Programaren 2017ko laguntzak.\nEBAZPENA, 2017ko abenduaren 14koa, Biktimen eta Giza Eskubideen zuzendariarena, zeinaren bidez argitara ematen baita tokiko bizikidetzaren arloko Elkarrekin Bonuak Programaren 2016ko deialdia egin zuen Biktimen eta Giza Eskubideen zuzendariaren 2016ko irailaren…


Tiro Jokoak MMORPG\nOnline jokoetan jolasten taldearen parte bihurtu da eta nabigatzaile eta bezero bertsioan free play erregistratu den MMORPG Ctrelyalki. Zale horiek armak eta armak norabide ehunka bertatik egingo etsaiaren indarren tiro. Aukeratu depositua borroka, airean, untzi bataila edo bertsioak mistoak bonbardeatu kosmikoaren gerra hegazkinek. Androide eremuan eta beldurgarria armak eta armadurak boterearen gainean. Gaitasuna, eraso masiboa jokalari integratu - askorentzako jostailu ideia nagusia, eta gidoi ekintza bat idatzi beharko duzu.\nDeepolis - urpeko filmatzeko\nValiant Arma aliantza\nOF WORLD Varships\nTankeak Behe Gerra\nStar Wars: Old Errepublika Knights\nAir Gatazka: Pazifikoko Garraiatzeko. Asa Pazifikoko\nAir Gatazka: Wars Secret\nAce Combat Asalto Horizon\nHeroiak eta jeneralak\nRed Crisol 2\nIcarus Online Guns\nSoldadu Fronte 2\nSuper astelehenetik Night Combat\nHeroes 2 konpainia\nHeroes of konpainiak\nJuarez Gunslinger deia\nDuty 2 Call\nEzker 4 Dead\nHonor Warfighter Domina\nFrankotiratzaile: Ghost Warrior\nFrankotiratzaile: Ghost Warrior 2\nSpec Ops: Line\nSplinter Cell convicción\nKaltetutako zona Tactics\nTransformers Gerra Cybertron\nMisio Against Terror\nGTA: Liberty City Episodes\nSaints Row: Hirugarren\nStar Wars: Erasoa Eskuadroien\nFallout: Project Brasilen\nWolf Among the\nMarte: Gerra Agerraldiak\nMetro Gatazka: Presto\nBlindatutako Warfare Project Armata\nRun eta Fire\nTomb Raider-en gorakada\nTom Clancy-ren The Division\nTom Clancy-en Ghost Recon: Wildlands\nNola bizitzeko 2\nSolairua hiltzea 2\nTarkovetik ihes egitea\nTanki X deskargatu\nDesintegrazio egoera 2\nTom Clancy-ren Rainbow Six Siege\nGerraontzien mundua Blitz\nSteel World: Tank Force\nThe Walking Dead: The Road to Survival\nGames Online Tiro Jokoak MMORPG Filmaketa jokoak: shooters belaunaldi guztiak Men dira gerra liluratuta. Fantastic bataila online • atzerritarrei • birakaria • Banpiroak • Zombies • Magoak • Pertsonaiak Fantasy Lurraldearen defentsan, sorginek eta aztiek bihurtuz. Battle espazio handiarena eta liluragarriak. Jokalarien espazio libreak aurretik, estralurtarren edertasun bat eurokoa. Beharrezkoa da, beste planeta joan eta direnak giza izaera moldatzen duten harrapatzeko. Etxe berri bat antolatu indigenen ondoan, bere besoetan estutuz. Metodo hau ez da gehien baketsuan, baina horiek ez dira shooters. Suntsitzeko zonbi eta banpiroak, beren ahuleziak aztertzen. Prest izaki traidore hauek dituzu hortza eta iltze alderik. Bere aintza guztietan errealismo Hala ere, herri-ekitaldiak errealismoa nagusitzen. Belaunaldien militarra ekintza erakarri: • Tanks • Jets • Ship • Infanteriako • flak Teknika bakoitzerako pixkanaka-pixkanaka irekitzen diren aldaketak ematen du. Performance baxuko altuenera izango duzu. Hau zereginak ezartzeko laguntzen du, misio batean parte hartzeko, maila pasatuz. Erosi beharrezko xehetasunak, eta zahar Bete eta bere diru-funts propioak saltzeko. Nahikoa gorde ondoren dirua, prest egindako makina bat erosi ahal izango dituzu parametro bereziekin. Browser eta bezero jokoak gainerako jokalariekin ekintza kolektiborako ematen. Indarrak neurtzeko haiekin, edo batu talde elkarrekin uxatzeko etsaien erasoak. Zer beti, edozein istorio ordezkatuta, beraz tiroketa masiboa bat da.


Auzipetutako sei ertzainen deklarazioak | Politika | Berria\nAuzipetutako sei ertzainen deklarazioak\nGaur deklaratu dute Iñigo Cabacasen hilketaren epaiketan auzipetuta dauden sei ertzainak. Hiruk arduradun gisara egin dute, orduan ofizial zen batek eta 13. eta 14. furgonetetako arduradunak. Beste hiruek tiroak egin zituztelako daude eserita akusatuen aulkian. Gaur hasi da epaiketa eta lehen egunak eman du zer esan. Hauek dira seien deklarazioak, Gotzon Hermosilla BERRIAko kazetariak epaitegitik bertatik Twitter sare soziala baliatuz egin duen kontakizunean oinarrituta.\nLehen ertzainaren deklarazioa\nOfiziala zen Cabacas jo zuten egunean; orain ez dago Ertzaintzan\n- Operatibo horretara Bilboko herri segurtasuneko agenteak bidali zituzten, "istiluen kontrako jardunean oso eskarmentu gutxikoak".\n- Ez zuen ematen plazan aritzea beharrezkoa zenik. Ugartekok eman zuen hara jotzeko agindua. Joan zirenean, plaza hustuta zegoen.\n- "Ni ez nintzen sartzearen aldeko. Nigatik, joan egingo ginen. Baina sartzeko agindu ziguten".\n- "Han herriko taberna dago, giro abertzaleko lekua da. Ertzainak hara bidaltzeak istiluak sor zitzakeen".\n- [Galdera: hara joatea erabaki okerra izan zela uste duzu?] "Erabaki okerra, edo sarraskia eragiteko gogoa"\n- "Iritsi ginenean Iñigo lurrean zegoen, Athleticen bufanda batekin, belarritik odola zeriola".\n- "Tiro egiteko gutxieneko distantzien berri ez genekien, arauak ez genituen ezagutzen, gu ez ginen horretan aritzen. Agente batzuek gau hartan hartu zuten pilotak botatzeko eskopeta estreinako aldiz".\n- "Gu ez ginen kontziente gomazko pilotak hiltzeko gauza direla. Ordura arte ez zen inoiz gertatu; agian zortea izan genuen".\nBigarren ertzainaren deklarazioa\n14 zenbakidun furgonetaren arduraduna\n- Kalexkara iritsi ziren han bi taldeetako zaleen arteko liskarra zegoela sinetsita.\n- Pilotak jaurtitzeko agindu zuen. Uste du beharrezkoa zela "erradikalen erasoa ikaragarria zelako".\n- Ez zuten ahozko abisurik eman.\n- Bazekien pilotak hilgarriak izan daitezkeela, baina uste du erabilpena justifikatuta zegoela: "Gure eta herritarren bizia eta integritatea arriskuan zegoen".\n- Esperientzia zuten: "Gure belaunaldikook txapelaz baino gehiago kaskoaz atera gara akademiatik".\n- "29 urtean, ordukoaren moduko ehunka operatibotan parte hartu dut, edozein ertzainek bezala. Batzuetan, zazpi aldiz astean"\n- Tiro egiteaz akusatutako hiru ertzainek baino askoz gehiagok egin zuten tiro.\nHirugarren ertzainaren deklarazioa\n13 zenbakidun furgonetaren arduraduna; herri segurtasuneko azpiofiziala\n- Tiro egitea agindu zuenik ukatu du, nahiz eta aurreko deklarazioetan, agenteek esan dute entzun ziotela tiro egiteko agintzen.\n- Kalexkan zeuden guztiak ez ziren istiluan parte hartzen ari.\n- "Oinez sartzeko indar nahikorik ez genuen. Egin genuena egitea beste biderik ez genuen izan".\n- "Operatiboak bazituen arriskuak, baina egin beharra zegoen"\nLaugarren ertzainaren deklarazioa\n14. zenbakidun furgonetan zihoan eta tiro egin zuen\n- Horrelako istiluetan eskarmentua zuen.\n- Tiro egin zuen. Dioenez, lehenengo tiroa pilotarik gabea zen, eta beste lau egin zituen pilotekin, airera.\n- Fiskalak galdetu dio ea berak jaurtitako pilotaren bat kalexkara sartu ote zen: "Litekeena da".\n- 13. furgonetako arduradunak "propio" eman zien tiro egiteko agindua (aurretik arduradun horrek ukatu du agindua eman izana).\n- Bazekien pilotak hilgarriak direla: "Horregatik nik beti airera egiten dut tiro".\n- Esan du eraso egin zien jendez beterik zegoela plaza (bideoa jarri dute; plazan ez da ia inor ikusten).\n- Erasotzaileek aurpegia estalirik zuten, baina ez zuten kaputxarik atzeman.\n- Operatiboa amaitutakoan 7 edo 8 eskopeta ikusi zituen erabilitako eskopetak uzten diren tokian.\nBosgarren ertzainaren deklarazioa\n14. furgonetan zioan eta honek ere tiro egin zuen.\n- Beste ertzain batek esandakoa berretsi du: walkietako pilek ez dute lanaldi oso bat irauten, eta gauerako walkieak pilarik gabe zeuden.\n- Iritsi zirenerako beste ertzain batzuk tiro egiten ari ziren.\n- Bizpahiru aldiz egin zuen berak tiro, "beti airera".\n- Lehenengoak ez bezala, ez zion entzun subofizialari tiro egiteko agindurik.\n- Uste du egindakoa "zuzena" izan zela, eta ezin izan zutela bestela jokatu.\nSeigarren ertzainaren deklarazioa\nTiro egin zuen.\n- 13. furgonetako arduradunari tiro egiteko agintzen entzun zion.\n- Lau pilota jaurti zituen. Beste tiro bat ere egin zuen, "baina pilotarik gabekoa".\n- Pilotak "parabola" egiteko moduan bota zituela esan du.\n- Urrutitik ari zirela adierazi du, eta pilotek lesioak eragin ditzaketela aitortu arren, "distantzia horretatik" arriskurik zegoenik ez du uste.


kirol-jertsea Teresa Claramunt Tamaina XL Oihalaren kolorea Black Oihalaren osaera Kotoi\nDei iezaguzu: 936014741\n  Kamisetak\n  jantzi-osagarriak\nTxapak eta pinak\nkirol-jertsea Teresa Claramunt\n26,00 € gorde 3,00 €\nNI OBRERAS EXPLOTADAS EN LAS FÁBRICAS, NI ESCLAVAS EN EL HOGAR O LA FAMILIA\nTeresa Claramunt (Sabadell, 1862ko ekainaren 4a - Bartzelona, 1931ko apirilaren 11) kataluniar idazlea izan zen.\nEhungintzako langilea, talde anarkista bat sortu zuen Sabadellen eta 1883ko zazpi asteko greban parte hartu zuen. Greba honetan 10 orduko lanaldia aldarrikatzen zen.\n1884ko urrian, Sabadelleko Anarco colectivista Langile Bidea sortu zuen.\nAngeles Lopez de Ayala eta Amalia Domingo batera, 1892an Espainiako lehen elkarte feminista bultzatu zuen, "Bartzelonako Emakumeen Elkarte Autonomoa".\nBere bizitzan zehar, hainbat aldiz zapaldu zuen kartzela hainbat gertakariengatik, Calvo-Vico antzokiko istiluak kasu, non Montjuicen preso egon zen. Montjuiceko prozesuko gertaerengatik atxilotu eta bortizki jipoitu zuten. Baita 1902ko greba orokorrean parte hartzeagatik eta 1909ko Aste Tragikoko gertaerengatik ere.\n1911an, tokiko sindikatuak CNTra atxikitzea bultzatu zuen.\n"Los Productor" aldizkariaren sortzailea, "La Tramuntana" n eta "la Revista Blanca" aldizkarian kolaboratzailea eta "el Rebelde" egunkaria zuzendu zituen.\nTamaina S M L XL XXL XXXL\nOrdainketa Bizum edo banku transferentzia bidez\nFabrikazioaren lan-baldintzengatik fundazioari atxikia\nErantzukizun sozialaren ziurtagiria\nZiurtagiri ekologikoa produktu organikoan\nProduktu organikoetan eta pintura guztietan\nKotoi organikoa aukeratzeko aukera\nEskuz inprimatuta uretan oinarritutako tinta ekologikoekin.\nInprimatze prozesu osoa eskuz egina dago\nTailen neurriak +/- 2,5 cm alda daitezke. Zure neurria zein den zalantzarik baduzu, kontsultatu eskaera egin aurretik\nKotoi arrunteko jertsea Cotton Rich\nKotoiz aberatsak diren nahasketek kotoiaren abantaila guztiak eta poliesterrak konbinatzen dituzte. % 80 kotoia -% 20 poliester ehunak ondo egokitzen den eta behar denean bero mantentzen duen sudadera eskaintzen dizu, tenperatura igotzen denean beroegi egon gabe; Zaintzeko erraza da eta ez da zimurtzen edo deformatzen.\nKotoizko aberastasuneko gure izerdiek erosotasuna eta serigrafia emaitza bikainak uztartzen dituzte.\n% 80 kotoia,% 20 poliesterra\nKanpaia bikoitza lokarriekin\nPuntuzko eskumuturrak eta gerria elastanoarekin\nKotoi organikoko jertsea Organic Hooded\nKaixo, organikoa naiz! %80 kotoi organikoa aurrez kakotua, eraztunean irun eta orraztua, %20 poliester birziklatua\nUkitze oso leuna\nTxanoa forruarekin eta lokarriarekin\nAlboetako josturak dituzten poltsikoak\nBarneko Single Jersey eta canesú erdi luna\nInprimatutako sudaderak nola garbitu\nGehienez 30 ºC-tan garbitu. eta alderantziz. Ez nahastu kamiseten kolore desberdinak garbigailuan.\nEz erabili inoiz lixibarik. Urratzailea ez den xaboi leunak eta gutxieneko leungarriak erabili behar dira.\nLisatzeko tenperatura ertainean. Ez ezazu lurrunik erabili eta beti kamiseta barruan. Inoiz ez lisatu estanpazioan.\nEz lehorrean garbitu.\nKamiseta hankaz gora jarri behar da. Saihestu gehiegizko eguzkia.\nJaso gure azken albisteak eta salmenta bereziak\nHarpidetza edozein unetan har dezakezu. Horretarako, ikusi gure harremanetarako informazioa legezko oharrean.\n Baldintza orokorrak eta konfidentzialtasun politika onartzen ditut\nCa la Lluita buruz\nOrdainketa, itzulketak eta bidalketak


Okariz, Itziar | Artitz Guggenheim Bilbao\nApirilaren 21ean jaio zen Donostian.\nArte Ederretako ikasketei ekin zien Euskal Herriko Unibertsitatean (UPV/EHU) eta, bertan, 1990an lizentziatu zen Eskultura eta pintura espezialitatean.\nGipuzkoako Foru Aldundiaren Arte Plastikoen Sorkuntzarako laguntza eskuratu zuen.\nGipuzkoako Foru Aldundiaren Arte Plastikoen Beka eskuratu zuen. Gipuzkoako Artista Berrien Lehiaketa-n (Donostia) hirugarren saria eskuratu zuen.\nHaren lana Capellaren (Bartzelona) Travessies Liminars eta Centre d'Art Santa Mònicaren (Bartzelona) Anys 90. Distància zero erakusketetan egon zen ikusgai.\nLehenengo saria eskuratu zuen Gure Artea 1995en grabatuen modalitatean. Rekalde Aretoko (Bilbo) 2. Eremuan erakutsi zituen lanak. Elxeko Museo de Arte Contemporáneoren Territorios indefinidos erakusketan eta Galería Cruceren (Madril) Otros mundos posibles erakusketan parte hartu zuen.\nGalería Espai Lucasen (Valentzia) eta Galería Antonio de Barnolan (Bartzelona) egin zituen erakusketak. Érase una vez del minimal al cabaret; 70'–90': Programa de vídeos realizados por mujeres 70'–90' erakusketan parte hartu zuen, Madrilgo Museo Centro de Arte Reina Sofían eta Sevillako Museo Andaluz de Arte Contemporáneon erakusgai jarritakoan.\nJesús Segurarekin batera, Cicle: El Jo Divers-en parte hartu zuen Sala Montcadan (Fundació «la Caixa», Bartzelona). New Yorkeko White Box galerietan egon zen ikusgai haren lana Open salvo deitutako talde erakusketan, baita Sideshow-en ere «Siesta over» video program izenburupean.\nSweetest inauguratu zuen Jareño Kultur Etxean (Donostia). Haren lana Kunstraum Innsbruck-en (Austria) El punto ciego. Spanische Kunst der 90er erakusketan eta Fundación Bilbao Arte Fundazioaren (Bilbo) Trans Sexual Express erakusketan egon zen ikusgai; bigarrena, gero, Gijónera, A Coruñara eta Budapestera eraman zuten. Skin Dive. Kyoto Arts Festival-en (Japonia) eta Verbindingen Jonctions. Cinema and Video Festival-en (Brusela) parte hartu zuen.


Gainbehera bat, bizipozez | Kultura | Berria\nGainbehera bat, bizipozez\nBertol Arrietak 'Gezurra berdaderoa' eleberria idatzi du: printza erotikoak dituen komedia bat\nBertol Arrieta, Martin Ugalde kultur parkean, lehen eleberria eskuan duela. ANDONI CANELLADA / FOKU Tamaina handiagoan ikusi\nBertol Arrieta idazle eta zinemagileak (Zarautz, Gipuzkoa, 1975) 2004. urtean eman zuen argitara bere lehen ipuin liburua, Txikira beti hordago!, eta 2012an bigarrena, Alter ero. «Bi Olinpiar Jokoz behin», joan den astean Gezurra berdaderoa estreinako nobelaren aurkezpenean zehaztu zuenez. Hirugarren lanarekin ere jarraitu dio kadentziari, bisurtetik kanpo bada ere; koronabirusaren eraginez atzeratu zituzten Tokioko Olinpiar Jokoak, eta iazko konfinamenduan piztu zitzaion istorio bat kontatzeko grina Arrietari. Horren emaitza da 200 orrialde pasatxoko nobela; Elkar argitaletxeak kaleratu du.\nIzenburuak iradokitzen duen moduan, asmo zirikatzaile eta dibertigarri bat du, Xabier Mendiguren editorearen ustez: «Txatxua izan gabe ondo pasatzeko literatura egin du Arrietak». Iazko itxialdi beltzari «argi egin nahian», adierazi du idazleak: «Liburua idaztea izan zen burua sano mantentzeko balio izan zuen txertoa». Hala sortu da «komedia berezi bat, erotiko samarra».\nKonfinamendua izan zen eleberriaren abiapunturako testuingurua; horrek eman zion idazleari material bat, lagun bati gertatutako eszena bat pospolotzat hartu, haren kontra igurtzi eta prozesua martxan jartzeko. Arrietaren lagun batek bizikleta lotua utzi zuen kalean, eta, haren bila joandakoan, ikusi zuen ondoko bizikletaren jabeak bere bizikletari lotuta zeukala. Pasadizo hori izan zen istorioaren sorburua.\nKoldo da nobelaren protagonista, 44 urteko gizon bat. Egun batetik bestera dena galduko du: bikotekideak utzi egin du, lanik gabe geratu da... Hutsetik hasi behar du, pizzak banatzen eta alokairua ordaindu ahal izateko jende gehiagorekin bizitzen. Halako batean, konfinamendua ezarriko dute. «Antiheroi baten istorioa da», Arrietaren esanetan. Donostian kokatuta dago gehienbat, baita Zarautzen eta Usurbilen ere (Gipuzkoa). Idazleak azaldu du erosoa zaiola kontakizuna inguruko tokietan finkatzea eta bere adineko pertsonaia bati buruz idaztea. Baina argitu du horrek guztiak eta liburua lehen pertsonan idatzita egoteak ez duela esan nahi loturarik dagoenik haren eta pertsonaiaren artean.\nArrietak «bizitzaren absurdoa eta edertasuna» ikusarazi nahi izan ditu nobelan. «Erakutsi nahi izan dut gaur egun gizonok daukagun noraez sentimental, sexual eta existentziala».\nTonuan dago gakoa\nErotismoa ezarian atera zitzaion. Bazekien zein zen kontakizunaren tonua, eta garbi zuen hori zela nobelaren gakoetako bat; tonuak berak eraman zuen eszena erotikoetara. Liburuko protagonista «dantzan» ibiliko da hiru emakumeren inguruan: «Nagore, pisukide gazte eta malenkoniatsua; Frida, artista bizizale eta misteriotsua; eta Ester, betiko bere neska lagun amultsu eta zentzuduna».\nGezurra berdaderoa lehen nobela izatea idatzi ahala suertatu da. «Pentsatu nuen ipuin luze bat izan zitekeela. Eta kasik nahi gabe luzatu da». Hasierako helburua ez zen hori, eta ez du istorioa behar baino gehiago luzatu nobela bat lortzearren; pertsonaiaren garapenak eraman du orri batetik bestera. «Ez neukan istorioa osorik asmatuta. Eszena bat nuen buruan, eta konfinamenduak biraketa bat ekarri zidan gero».\nNarrazioak eta laburrak\nTxikira beti hordago eta Alter ero ipuin liburuez gain, Arrietak What a Wonderful World (2004), Ttakun ttan ttakun (2006) eta Bi doberman beltz (2019) narrazioak ere baditu argitaratuak.\nZineman, Feliz anyo, Oswaldo (2006) film laburraren gidoia idatzi zuen, baita Literaturiak ekoitzitako Odolean daramagu lanarena ere (2015). Itsaso urdin bertikala (2007) eta Zorrak zor (2017) film laburrak zuzendu ditu.


Sail Ofiziala 2019 | HUHEZINEMA\nHuhezinema 2019 Euskal Film Laburren Jaialdiaren hamabigarren lehiaketa ofizialean parte hartzeko deialdia duzu honakoa. Huhezinema jaialdia 2019ko apirilaren 2tik 5era egingo da Aretxabaletan, Arkupe Kultur Etxean eta Mondragon Unibertsitateko Campusean.\nHuhezinema 2019 oinarriak:\nLanaren ezaugarriak: Edozein generotako lanak (animazioa, fikzioa, dokumentala, zinema esperimentala…) onartuko dira. Bideoklip, iragarki eta bideo korporatiboak ez dira lehiaketan onartuko.\nEkoizpen data: 2018ko urtarrilaren 1etik aurrera ekoiztutako lanak izan beharko dira. Ez dira onartuko aurrez lehiaketa honetan aurkeztutako lanak.\nFilmak jasotzeko epea: 2019ko otsailaren 15a. Beranduago heltzen diren lanak ez dira onartuko.\nOharra: Sarietako diru kopuruetan, sartuta daude hautatua izateagatik jasoko dituzten 200 euroak. Film labur batek sari bat baino gehiago irabazi dezake (kasu horretan, hautatua izateagatik jasotako 200 euroak sari bati bakarrik gehituko zaizkio).\n8. Eskubideak: Jasotako lanen proiekzioak egiteko eskubidea izango du Huhezinema jaialdiak. Aurkeztutako lan guztiekin erakusketa publikoko eta sustapen muntaiak egin ahal izango dira, on-line edo off-line, helburu komertzialik gabe. Egileei aldez aurretik proiekzio horien berri emango zaie.\n11. Bidali beharrekoa: Online bidalketa:


Ostiraletik igandera 37 positibo baieztatu dituzte herrian - Azpeitia - uztarria.eus\nOstiraletik igandera 37 positibo baieztatu dituzte herrian\nJuan Luis Romatet 2020-11-09 13:45\nJoan den asteburuan baino sei kasu gehiago atzeman dituzte, baina duela bi asteburu baino 22 gutxiago. Intzidentzia tasa jaisten ari da: urriaren 30ean 100.000 biztanleko 1.700eko langa gainditu zuen, eta 1.222,19koa da egun.\nOstiralaz geroztik, 37 positibo zenbatu ditu Eusko Jaurlaritzako Osasun Sailak herrian: ostiralean hamahiru, larunbatean bi eta igandean 22. Joan den asteburuan erdietsitako datuaren antzerakoa da —31 izan ziren orduan— eta duela bi asteburukoa baino hobea —59 izan ziren orduan—. Intzidentzia tasan ere nabari da jaitsiera hori. Urriaren 30ean 1.700eko langa gainditu zuen 100.000 biztanleko hamalau eguneko positibo metatuen tasak. Osasun Sailak gaur egurdian kaleratu dituen datuen arabera, orain 1.222,19koa da tasa hori. Oso altua da oraindik ere, baina azken egunetan apaltzera egin du.\nEskualdean, berriz, orotara 154 kasu baieztatu dituzte ostiralaz geroztik, eta 11 herrietatik bederatzitan detektatu dituzte positiboak; Aian eta Beizaman ez ezik, beste udalerri guztietan.\nZarautzen zenbatu dituzte kasu gehien: 49 guztira (hogei ostiralean, bederatzi larunbatean eta beste hogei igandean). 100.000 biztanleko azken hamalau egunetako kasu positibo metatuen tasak milatik behera jarraitzen du –836,87an dago gaur egun–, baina azken aste honetan gorantz egin du etengabe, eta argi gorriak piztuta daude. Hala ere, egoera kezkagarriagoa dute Azkoitian: beste hogei positiborekin, 1.292,85eko intzidentzia tasa dute han.\nOrion egoerak nabarmen egin du okerrera asteburuan: hiru egunetan hemeretzi kasu detektatu dituzte herrian eta, ondorioz, kasu metatuen tasa milatik hurbil jarri da (940,44). Zumaian, berriz, beste hamabi kasu izan dira azken egunotan, eta 1.343,51rekin eskualdeko intzidentzia tasa handiena badu ere —Errezilen atzetik—, jaitsi egin da azken egunotan. Tasa hori bi milatik oso hurbil egon zen orain astebete eskas.\nEskualdeko beste herri batzuetan ere izan dituzte positiboak. Getarian beste zazpi kasu izan dituzte ostiraletik igandera bitartean, sei Zestoan, hiru Errezilen eta bat Aizarnazabalen. Esan bezala, Aian eta Beizaman ez dute kasurik izan hiru egun horietan.\nPasa den asteko zenbakiekin alderatuta, positiboen kopuruak beherantz doa Hego Euskal Herrian. Araban, Bizkaian eta Gipuzkoan 3.867 kasu izan dira asteburuan. Ostiralean 1.444 positibo izan ziren, baina kopurua bi egun geroago 1.178ra jaitsi zen. Hiru egun hauetan 38.000tik gora PCR eta antigeno proba egin dira hiru lurralde hauetan. Datu hauen arabera, 508 pertsona zeuden atzo Osakidetzako ospitaletako plantan. Gora egiten jarraitzen duena ZIUn dauden pazienteen kopurua da: 130 lagun zeuden atzo ZIUn Araban, Bizkaian eta Gipuzkoan.\nNafarroako Foru Gobernuak ez du oraindik asteburuko datu ofizialik plazaratu, baina atzo 183 kasu positibo izan zirela aurreratu dute. Irailaren hasieratik izandako kopuru txikiena da. Beraz, badute Nafarroan arnasa hartzeko aukera.


«Hasieratik esan dugu itsu-itsuan gabiltzala, ez dizkigutelako datuak pasatzen» | Euskal Herria | Naiz\nAdur Ezenarro Ordiziako alkateak salatu duenez, Osasun Sailak ez ditu herrian eman den brotearen datuak partekatzen Udalarekin. «12.00etan ezagutu ditugu azkeneko datuak, eta ezagutu ditugu kazetariekin batera», adierazi dio NAIZi.\nIon SALGADO|2020/07/07 Eguneratua:\nAdur Ezenarro Ordiziako alkateak ETBn egindako adierazpenak.\nPrekauzio bezala, biharko azoka bertan behera uztea erabaki dugu eta eraikin publikoak ere ixteko agindua eman dugu, eta parkeak eta kirol-guneak ere itxiko ditugu.\nNahasi samarra nabaritzen da. 12.00etan ezagutu ditugu azkeneko datuak, eta ezagutu ditugu kazetariekin batera. Nahiko itsuan gabiltza eta dagoeneko konfirmatu dira goizean zehar genituen susmoak, izan ere goitik behera ez dugu informazioa jaso, baino behetik gora zorionez bai.\nHerritarrak deitu digute, alde batetik konfirmatzeko joan den igandean itxi genituen hiru taberna horietako langileek negatibo eman dutela, eta hori berri ona da, eta bestetik konfirmatu digute positiboak badaudela.\nEz genekien zenbat positibo zeuden, eta positibo horiek konfirmatu ditu Nekane Murgak 12.00etan, 14 dira. Ez dakigu positibo horietatik zenbat diren Ordizian antzeman direnak, eta gaur arratsalderako deitu da jarraipen mahai bat. Ordizian egingo da eta bertan neurriak erabakiko ditugu.\nGuk edozein kasutan ez dakigu zer den datorkiguna, ez dakigulako zenbat positibo aterako diren, baina positiboak badaude. Oraingoz 300 probaren emaitzak falta dira, gaur 500 hitzordutik gora emanda daude. Sekulako ilarak daude proba egiteko eta bihar ere hitzorduak emanda daude. Ez dakigu zenbat positibo aterako diren.\nHorri aurrera hartzeko, prekauzio bezala, biharko azoka bertan behera uztea erabaki dugu eta eraikin publikoak ere ixteko agindua eman dugu. Parkeak eta kirol-guneak ere itxiko ditugu. Ez dakigu egun bat barru edo bi egun barru atzera egingo ote dugun, edo gaur arratsaldean emango dizkiguten datuekin neurri gogorragoak hartu beharko ditugun. Momentuz uste dugu aurrea hartzea garrantzitsua dela eta hori da erabaki duguna.\nGuztira 30 kasu daudela adierazi du Murgak?\nEz dakit 30eko kopuru hori zeri buruz esan duen. 14 gehi zazpi 21 dira. Zazpiko datu hori igandekoa zen eta nik ez dakit atzo besteren bat konfirmatu zen. Aipatu du 30 pertsona daudela oraintxe bertan fokoarekin erlazionatuta, ez dakit kontaktu zuzen bezala edo konfirmatu gabe. Ez dakit zer esan nahi duen datu horrekin.\nHasieratik esan dugu itsu-itsuan gabiltzala, ez dizkigutelako datuak pasatzen. Gu, jasotzen ditugun informazioen arabera, neurriak hartzen ari gara. Etengabe eskatzen ari gara mesedez datu horiek gurekin partekatu ditzatela baina ez dituzte gurekin partekatzen. Gaur egun ez ditugu ezagutzen Ordizian ditugun kasu guztiak.\nArratsaldeko bilera aipatu duzu, konfinamendua berriro ezarri daiteke?\nEz dakit, ez dakidalako ze datuekin etorriko diten. Bilera horretara lau alkate deituta gaude, Ordizia, Beasain, Lazkao eta Idiazabalgo alkateak. Nik Idiazabalgo alkatearekin hitz egin dut, eta berari iritsi zaio herrian bi kasu dituela. Ez dakit iragarri diren 14 positibo horiek nola banatzen diren lau herrien artean, eta ez dakit ezta ere positiboen portzentajea onargarria den edo ez.\nAtzo Osasun publikotik adierazi ziguten hainbeste test eginda ezinezkoa zela ehuneko ehun negatiboa izatea, hori ere guk asumituta geneukan. Orain ateratzen diren positiboak ez dakigu onargarriak izan daitezkeen, normalak diren edo ez. Datu horiek jakin bitartean gu aurreratu egin gara eta neurriak hartu ditugu. Baina datuak txarragoak baldin badira eta konfinamendura iritsi behar baldin bagara, konfinamendura iritsiko gara.\nEsan dutenez, Lleidatik etorritako pertsona bat izan daiteke koronabirusa ekarri duena.\nEz genekien. Sarri tabernan kokatzen den foko horretan ez dakigu zein pertsona zeuden, ez dakigu nondik etorri ziren. Fernando Simonek atzo datu hori eman ondoren Osasun Publikoarekin hitz egin genuen eta konfirmatu ziguten beraiek egindako ikerketaren arabera badirudiela taberna horretan bazegoela pertsona bat edo pertsona batzuk beste erkidego batetik etorriak zirenak, eta uste zutela pertsona horiek zirela birusa ekarri zutenak. Guk ez genekien Lleida zenik eta gaur baieztatu da.\nNolakoa da herrian dagoen giroa? Beldurra nabaritzen da?\nBai. Ez dakigu zeri egiten ari garen aurre eta ezinegona dago, batez ere jende nagusiaren artean eta merkatarien artean. Ikustea besterik ez dago zelako ilarak dauden PCRak egiteko.\nOrdizian neurriak hartzeko exijitu dio EH Bilduk Lakuari, astelehenera itxaron gabe\nLakua reconoce que son ya 48 las personas afectadas por el brote de Ordizia